text:
Habarlar 3 fewral 2018
Ykdysadyýet
Ýokary tehnologiýalar nebit skwažinalarynyň netijeliligini ýokarlandyrýar
“Nebitgazçykaryş” tresti skwažinalary düýpli abatlamak boýunça Barsagelmez, Goturdepe we Gamyşlyja kärhanalarynyň binýadynda döredildi. Nebit skwažinalaryna hyzmat etmek we öňdebaryjy tehnologiýalary önümçilige ornaşdyrmak boýunça işler edaranyň alyp barýan işidir. Häzirki wagtda önümçilik toparlaryň 60-dan gowragy tükmen kenarýaka ýataklarynda skwažinalaryň düýpýaka zolagyny berkitmek, ulanyş sütünlerindäki näsazlyklary düzetmek, suw sütünleini çetleşdirmek boýunça we gaýry işleri ýerine ýetirýärler.
Ykdysadyýet
Şy ýyl sebitde utgaşdyrylan dolanşykly ilkinji gazturbinaly elektrik stansiýasy işe giriziler
Şu ýyl ýurduň we Merkezi Aziýa sebitiniň taryhynda ilkinji gezek jemi kuwwatlylygy 1574 megawatt bolan iki energoblokdan ybarat täze ýokary tehnologiýaly desga işe giriziler. Elektrik stansiýasynda gaz turbinalalrynyň 4-si, 4 sany utilizator-gazan, bug turbinalalrynyň 2-si hereket eder. Şertnama laýyklykda desga 2018-nji ýylyň ahyryna çenli işe giriziler.
Ylym
Inžener-tehnologiýalary uniwersitetiniň talyplary daşary ýurt şygryýetine gyzyklanýarlar
Hut şu şahyrlaryň eserleriniň saýlanyp alynmagy tötänden däldir. Şygyrýet äleminiň bu dört ussady- Inžener-tehnologiýalary uniwersitetinde talyplaryň öwrenýän dillerinde eser döreden ajaýyp şahyrlardyr. Şeýle çäreleriň geçirilmegi diňe bir talyplaryň öwrenýän dillerinde söz baýlygyny artdyrman, eýsem halklaryň medeni ýörelgeleri bilen hem tanyşmaga mümkinçilik berýär.
Ykdysadyýet
Nebit, dokma önümleri we buýan köküniň gury ergini birža söwdalarynda esasy üns berlen önümler boldy
Daşary ýurt walýutasyna Owganystandan gelen telekeçiler Türkmenbaşydaky nebiti gaýtadan işleýän zawodlar toplumynda öndürilen dizel ýangyjyny satyn aldylar. Mundan başga-da, Russiýadan, Türkiýeden, Serbiýadan, Gyrgyzystandan gelen telekeçilere daşary ýurt walýutasyna trikotaž önümleri, nah ýüplük, buýan köküniň gury ergini, portlandsement ýerlenildi. Geleşikleriň jemi bahasy ABŞ-nyň 9 million 804 müň dollaryndan gowrak boldy.
Hyzmatdaşlyk
Türkmenistan we Hytaý syýahatçylyk ulgamynda hyzmatdaşlyk etmegi işjeňleşdirýär
Çäräniň açylyş dabarsynda bellenilişi ýaly, hormatly Prezidentimiz Gurbanguly Berdimuhamedow Türkmenistanyň durmuş-ykdysady taýdan ösmeginde, ýurdumyzyň ruhy we medeni kuwwatyny açyp görkezmekde syýahatçylyk pudagyna möhüm orun berip, özara bähbitli gatnaşyklaryň işjeňleşdirilmegine, syýahatlary guramakda hem-de sagaldyş-dynç alyş ulgamynda halkara derejesinde tejribe alşylmagyna uly üns berýär.
Medeniýet
2018-nji ýyl üçin dabaralaryň we çäreleriň meýilnamasy tassyklanyldy
Öňler Beýik Ýüpek ýoly geçen ýurdumyzyň ähmiýetli taryhy-medeni ýerlerinde ýylyň dowamynda ylmy maslahatlaryň, döredijilik duşuşyklaryň, aýdym-sazly dabaralaryň, arheologiki gymmatlyklaryň sergisiniň, folklor toparlaryň bäsleşikleriniň geçirilmegi, şeýle hem sahna eserleriniň, dessanlary ýerine ýetirijileriň aýdym-sazly ýygyndylarynyň, degişli neşirýat önümleriniň hem-de ýadygärlik sowgatlaryň taýýarlanylmagy maksat edinilýär. Çäreleriň tapgyry UNESKO-nyň abraýly medeni mirasynyň sanawyna girizilen aýdym aýtmagyň we tans etmegiň milli sungaty bolan küştdepdä bagyşlanylar.
Ykdysadyýet
Innowasion-senagat forumy milli ykdysadyýetimiziň kuwwatyny görkezdi
Bu gözden geçiriliş öňdebaryjy ylmy başlangyçlary we senagat işläp taýýarlamalary, täzeçil usullary babatda dünýäniň öňdebaryjylarynyň netijeli çözgütlerini hem-de tejribe alşylmagy üçin oňyn meýdança bolup hyzmat etdi we bu ulgamdaky gatnaşyklaryň täze ugurlarynyň hem-de görnüşleriniň ösdürilmegini şertlendirdi. Sergi daşary ýurtlaryň işewür toparlarynyň geljegi uly türkmen bazaryndaky orunlaryny pugtalandyrmaga bolan isleglerini ýokarlandyrdy. Häzirki döwürde türkmen bazary ýokary sazlaşykly ösüşi, uzakmöhletleýin esasda ýola goýulýan gatnaşyklary giňeltmek üçin oňyn mümkinçilikleri bilen özüne çekýär.


c: text/html

text:
Biz hasaby doldurmagyň komission kartalaryny ýerlemek 6%-e çenli möçberinde sylag hödürleýäris.
Hasaby doldurmak kartasyny edinmek üçin hyzmatdaşa (Komissionere) kartalary edinmek üçin arza bermek zerur. Töleg nagt däl gornüşde ýerine ýetirilýär.
Hasaby doldurmagyň kartalaryny edinmek üçin sylag her aýda öňki aý üçin her aýyň başlanan senesinden ähli resminamalara gol çekilenden soň hasabat döwrüniň 10 bank güni.
Komissioneriň sylag möçberi onuň hasabat döwrüniň töleg mukdaryna bagly bolup we aşakdaky stawkalar boýunça hasaplanýar:
Arzany bermek üçin zerur bolan resminamalaryň sanawy:
1. Pasport
2. Patent, bellige alyş şahadatnamasy. Patende salgyt gullygy tarapyndan
a) 52.62.2 “Bazardaky bölek satuw söwda”
b) 51.70.0 “Beýleki lomaý söwda ygtyýar berilen bolmaly
3. Telekeçiniň bankda hasaplaşyk hasaby bolmaly we depozidinde 100 000 (Bir ýüz müň) manat pul möçberi barlygy barada kepilnama.
4. Hasaplaşyk diňe nagt däl görnüşde amala aşyrylýar
5. Ştamp
Habarlaşmak üçin telefonlarymyz:
39-12-92;
39-11-83 (fax);

robotstxt: allowed

filter: keep


text: Golaýda paýtagtymyzdaky «Bagt ýoly» toý mekanynda Türkmenistanyň Zenanlar birleşiginiň Merkezi geňeşiniň yglan eden «Ýylyň zenany — 2017» atly bäsleşiginiň paýtagtymyzyň Berkararlyk etrap tapgyry geçirildi. Bu bäsleşige etrabyň düzümine girýän edara-kärhanalarda zähmet çekýän zenanlar gatnaşdylar. Täsirli geçen bäsleşikde zenanlar dürli ugurlar boýunça özleriniň ukyp-başarnyklaryny görkezdiler. Bagtyýar zenanlar öz çykyşlarynda Berkarar döwletimiziň bagtyýarlyk döwrüniň ýeňişleriniň, ata Watanymyzda gazanylýan ägirt uly tutumlarynyň, ruhubelent durmuşymyzyň waspyny ýetirdiler.


text:
Türkmenistan – Merkezi Aziýanyň bäş ýurdunyň biri bolup, meýdany boýunça olaryň arasynda ikinji orny eýeleýär (491,21 müň km2), sebitiň günorta-günbatar böleginde çöllük zolakda, Türkmen–Horasan dag ulgamynyň Köpetdag gerşiniň demirgazygynda, günbatarda Hazar deňziniň we gündogarda Amyderýanyň aralygynda ýerleşýär. Türkmenistan demirgazykda Gazagystan Respublikasy, demirgazyk-gündogarda we gündogarda Özbegistan Respublikasy bilen, günorta-gündogarda Owganystan bilen, günortada Eýran Yslam Respublikasy bilen serhetleşýär, günbatarda bolsa Hazar deňzi tebigy serhet bolup durýar. Türkmenistan üçin seýrek kontinental we örän gurak howa şertleri häsiýetlidir.
Türkmenistanyň hemişelik ilatynyň düzüminde aýal-gyzlaryň paýy 2017-nji ýylyň 1-nji ýanwaryna 50,2 göterime deň, ol hem şäher, hem oba ilatynyň arasynda birmeňzeşdir.
Baý mineral-çig mal binýady, hususan, uglewodorod baýlyklary (nebit, gaz) Türkmenistanyň senagatyny ösdürmegiň esasy bolup durýar. Garaşsyzlyk ýyllary içinde ýangyç-energetika toplumy bilen bir hatarda nebiti we gazy gaýtadan işleýän, himiýa, nebithimiýa, maşyngurluşyk, metal işläp bejerýän, ýeňil senagat (aýratyn-da dokma senagaty), azyk senagaty ýaly gaýtadan işleýän pudaklar çalt ösüşe eýe boldy.
Oba hojalygy böleginde pagtaçylyk we däneçilik esasy pudaklar bolup durýar. Türkmenistanyň garaşsyzlygy ýyllarynda ýurduň azyk we ykdysady garaşsyzlygy üpjün edildi.
Milli daşary ykdysady syýasat emele geldi, daşary ykdysady aragatnaşyklaryň institusional esaslary döredildi. 2016-njy ýylda dünýäniň 119 sany ýurdy Türkmenistan bilen söwda hyzmatdaşlygynda boldy. Ýurduň daşary söwda haryt dolanyşygynda has uly paýy Aziýa we Ýewropa ýurtlary eýeledi.
Türkmenistan gazanylan ykdysady we sosial ösüşde saklanmaýar. Ýurtda Türkmenistanyň durmuş-ykdysady ösüşiniň 2011–2030-njy ýyllar üçin Milli maksatnamasy durmuşa geçirilýär hem-de ýaşaýyş derejesini ep-esli ýokarlandyrmak, Türkmenistanyň adam ösüşiniň indeksiniň ýokary görkezijisi bilen, dünýäniň ykdysady taýdan ösen ýurtlarynyň hataryna girmegi onuň esasy maksady bolup durýar.
Türkmenistan tarapyndan 2016-njy ýylyň sentýabr aýynda 2030-njy ýyla çenli döwür üçin Durnukly ösüş maksatlarynyň 150-ä golaý wezipesi we 200-e golaý görkezijisi kabul edildi.


text:
Orsýetiň prezidenti Wladimir Putin 21-nji awgustda Don boýundaky Rostowyň merkezinde turan uly ýangyny jikme-jik derňemegi buýurdy.
Kremliň metbugat gullugy Putiniň 26-njy awgustda Moskwada adatdan daşary ýagdaýlar ministri Wladimir Puçkow bilen bu ýangyn barada gürleşendigini habar berdi.
Puçkow, beýanatda aýdylmagyna görä, bu ýangyna bilkastdan ot bermegiň sebäp bolan bolmagyny “aradan aýyrmaýandygyny” aýtdy.
Putin häkimiýetlere pidalara kömek bermegi hem-de bu hadysany doly derňemegi buýurdy.
Şäheriň taryhy merkezinde turan ýangyn 120 çemesi binany, şol sanda 100 töweregi ýaşaýyş jaýyny weýran etdi. Ýangynda bir adam öldi, 600 töweregi adam başga ýere ewakuasiýa edildi.
Rostow oblastynyň gubernatory Wasiliý Golubew şu hepdäniň başynda žurnalistlere, jaýlaryny we ýerlerini satyn almagy teklip edip, alyp-satarlaryň ýerli ýaşaýjylara ençeme gezek ýüz tutandyklaryny gürrüň berdi.
Ýangyn bolan ýer Don derýasynyň golaýynda we 2018-nji ýylda futbol boýunça geçiriljek dünýä çempionaty üçin gurulýan stadionyň garşysynda ýerleşýär.


text:
Sorag: Men Türkmenistanyň raýaty. Russiýa Federasiýasyna göçüp gidýän adamyň statusy boýunça hemişelik ýaşamaga göçüp gitdim. Men Türkmenstana dolanyp barasym gelýär. Meniň ata- watanyma dolanyp barmaga hakym barmy?
“Migrasiýa hakynda” Türkmenistanyň kanunyna laýyklykda Türkmenistandan gitmek hakynda arza bilen ýüz tutan Türkmenistanyň raýatlary we olaryň maşgala agzalary, şeýle hem hemişelik ýaşamak üçin Türkmenistandan giden Türkmenistanyň raýatlary hemişelik ýaşamaga ýa-da belli bir wagtlyk Türkmenistana yzyna gaýdyp gelenlerinde, Türkmenistanyň raýatlaryna Türkmenistanyň kanunçylygy bilen kepillendirilýän ähli hukuklardan peýdalanýarlar we kanunda göz öňünde tutulan borçlary çekýärler.
Sorag: Men Türkiýe Respublikasynyň raýaty Aşgabat şäherinde gurluşyk işini alyp barýan bir Türk kompaniýasynda inžener bolup işleýärin. Meni Türkmenistanda iş alyp barýan başga bir Türk kompaniýasy ýokary aýlykly bir işe çagyrýar. Men başga bir kompaniýada nähili ýagdaýda işläp bilerin?
Sizi täze işe çagyrýan kompaniýa siz üçin iş rugsatnamasyny Türkmenistanyň Döwlet migrasiýa gullugyndan resmileşdirýär. Siz hem şol iş rugsatnamasy esasynda köne kompaniýaňyzdan işden çykyp, täze kompaniýada işläp bilersiňiz.
Sorag: Men Russiýa Federasiýasynyň raýaty adamymyň çakylygy esasynda hususy wiza esasynda Aşgabat şäherinde hasaba durup ýaşaýaryn. Men nähili ýagdaýda Türkmenistanda işläp bilerin?
Türkmenistanyň Döwlet migrasiýa gullugy tarapyndan resmileşdirilen iş rugsatnamasy esasynda Türkmenistanyň çäginde işläp bilersiňiz?
Sorag: Men Özbegistanyň raýaty, adamymyň çakylygy esasynda Lebap welaýatynyň Türkmenabat şäherinde hasaba durup ýaşaýaryn. Meniň gaýyn enem we gaýyn atam Mary şäherinde ýaşaýarlar. Men şolaryň ýanyna çagalarym bilen wagtlaýyn gidip gelmäge hyýallanýaryn. Men nähili ýagdaýda Mary şäherine hususy maksat bilen gidip-gelip bilerin?
Türkmenistana hususy işler bilen gelen daşary yurt raýatlary üç günden köp möhletli (on bäş günden az bolan) gezelenjiň bir gün öňünden hasaba duran migrasiýa edarasyna habar bermek arkaly başga bir ýere gidip bilerýärler.
Sorag: Türkmenistanyň raýatynyň Türkmenistandan gitmek we Türkmenistana gelmek üçin pasporty haýsy möhletlerde resmileşdirilýär?
Türkmenistanyň raýatynyň Türkmenistandan gitmek we Türkmenistana gelmek üçin biometriki maglumatly pasporty 5 ýyla çenli möhlet bilen resmileşdirilýär.
Migrasiýa bilen has giňişleýin maglumat üçin
Atavatan Danışmanlık LTD (Stambul) şereketine ýüz tutup bilersiňiz!
Habarlaşmak üçin
Stambul, Güneşli Mah, Kırazlı Cad. Önka İş Merkezi, N 8 D/116, Güneşli-Stambul
E: Mail Adres : tercume@atavatan-turkmenistan.com
Telefon : +90 532 401 71 52 (Türkiye)
Telefon : +90 212 550 61 49 (Türkiye)
Çeşme : Atawatan Türkmenistan Habar Agentligi (ATHA)
Resmi Facebook Hasabymyz üçin :
https://www.facebook.com/AtavatanTurkmenistanJournal/
Resmi Line Hasabymyz üçin
https://line.me/R/ti/p/%40atavatanjournal
Line İD : @atavatanjournal
Resmi Twitter Hasabymyz üçin
https://twitter.com/AtavatanJournal
Resmi Linkedin Hasabymyz üçin
https://www.linkedin.com/in/atavatan-turkmenistan-journal-91a056134/


text:
Türkmen döwlet habarlar agentligi (TDH) / 02.01.2018 / Wakalaryň jümmüşinde
“Biz 2018-nji ýyla «Türkmenistan – Beýik Ýüpek ýolunyň ýüregi» diýip at berdik. Ata Watanymyz üçünji müňýyllykda täze awtomobil we demir ýollaryny, deňiz portlaryny hem-de köprüleri gurup, Beýik Ýüpek ýoluny täzeden dikeldýär” diýip, hormatly Prezidentimiz Gurbanguly Berdimuhamedow türkmen halkyna Täze ýyl gutlagynda aýtdy.
Diňe iri ulag desgalarynyň we ýollaryň, üstaşyr geçelgeleriň gurluşygynda däl, eýsem, beýleki desgalaryň gurluşygynda hem bu konsepsiýany durmuşa geçirýäris. Biziň Garaşsyz Bitarap döwletimiz halkara giňişliginde syýasy, söwda-ykdysady we medeni ynsaneperwer gatnaşyklary ösdürmäge we pugtalandyrmaga uly goşant oşýar diýip, milli Liderimiz nygtady hem-de 2018-nji ýylyň «Türkmenistan – Beýik Ýüpek ýolunyň ýüregi» diýen şygaryny tutuş adamzadyň nurana geljegi üçin döredijiligiň bähbidine parahatçylyk we hyzmatdaşlyk hakyndaky düşünjeleri hem-de garaýyşlary has giň gerime ýetirdi.
Döwlet Baştutanymyzyň logistik strategiýasynda bu ileri tutulýan ugurlar häzirki wagtda has aýdyň görünýär. Soňky ýyllarda Türkmenistanda paýtagtymyzda Halkara howa menzilini, Türkmenistan – Owganystan-Täjigistan demir ýolunyň birinji nobatdakysyny – Kerki-Ymamnazar-Akina demir ýolunyň gurluşygy ýaly ägirt uly taslamalar amala aşyryldy. Türkmenbaşydaky deňiz menzili, Aşgabat-Türkmenbaşy awtomobil ýoly we beýleki desgalar gurulýar. Ýurdumyzda demir ýol, awtomobil, howa we suw ulaglaryndan netijeli peýdlanmak arkaly amatly hem-de howpsuz halkara ulag geçelgeleri döredilýär. Munuň özi sebitde durnukly ösüşi, halklaryň arasyndaky hoşniýetli goňşuçylyk gatnaşyklarynyň ösdürilmegini, hyzmatdaşlygyň pugtalandyrylmagyny, söwda-haryt dolanyşygynyň möçberleriniň artdyrylmagyny üpjün edýär.
Türkmenistan polat ýollaryň möhüm çatrygyna, Ýewraziýa sebitinde iri ulag-üstaşyr merkezine öwrülýär. Türkmen demir ýol gurluşykçylary Mary welaýatynda serhetýaka Serhetabat menzilinden Owganystanyň Turgundy şäherine çenli polat ýoly çekmek boýunça işleri işjeň alyp barýarlar. Hormatly Prezidentimiz Gurbanguly Berdimuhamedow goňşy ýurt üçin örän möhüm bolan bu taslama 2017-nji ýylyň 29-njy noýabrynda badalga berip, Owganystany Türkmenstanyň we onuň üsti bilen tutuş sebitiň ulag-logistika ulgamyna goşmaga uly mümkinçilikleri açýan demir ýoluň gurluşygyna ak pata berdi.
Çünki bu demir ýol şahasy arkaly biziň goňşymyz öz önümlerini daşary bazarlara çykarmak hem-de uly islegden peýdalanýan daşary ýurt harytlaryny import etmek üçin has amatly usula eýe bolýar. Bu taslama sebitde döwletara gatnawlarynyň möçberleriniň artdyrylmagyna, Türkmenistanyň sebitiň hem-de yklymyň esasy ulag – logistika merkezi hökmünde ykrar edilmegine ýardam eder.
Ulag gatnawlarynyň ösdürilmegi häzirki wagtda netijeli halkara hyzmatdaşlygynyň möhüm şertleriniň biri bolup durýar. Bu babatda gadymdan bäri ýol gurmagy parz hasaplaýan türkmen halky bu däbi mynasyp dowam etdirýär diýip, hormatly Prezidentimiz belleýär.
Bu mesele hormatly Prezidentimiziň “Türkmenistan – Beýik Ýüpek ýolunyň ýüregi” atly kitabynda milli taryhyň, gadymy rowaýatlaryň, ýurdumyzyň häzirkizaman durmuşynyň wakalarynyň mysalynda çuňňur açylyp görkezilýär.
Milli Liderimiz öz kitabynda Beýik Ýüpek ýolunyň dikeldilmeginde we işjeň hereket etmeginde esasy orunlaryň biriniň türkmenlere hem degişlidigini aýratyn belleýär. Bu ýoluň her bir şahasy ÝUNESKO-nyň Bütindünýä mirasynyň sanawyna girizilmäge mynasypdyr.
Şeýlelikde, biziň döwletimiz tarapyndan asyryň iri ulag taslamalarynyň üstünlikli amala aşyrylmagy bilen täze taryh ýazylýar we Beýik Ýüpek ýoluny dikeltmek baradaky pikir täze mazmuna eýe bolýar. Hormatly Prezidentimiz Gurbanguly Berdimuhamedowyň belleýşi ýaly, Garaşsyz we Bitarap Türkmenistan Beýik Ýüpek ýolunyň ýüregi bolup durýar.
Biziň ýurdumyzyň gurýan dostluk we oňyn hyzmatdaşlyk ýollary Birleşen Milletler Guramasy, Şanhaý Hyzmatdaşlyk Guramasy, Garaşsyz Döwletleriň Arkalaşygy, Ykdysady Hyzmatdaşlyk Guramasy ýaly iri halkara hem-de sebit düzümleriniň çäklerinde hem gatnaşyklaryň ösdürilmegine ýardam edýär. Türkmenistanyň işjeň gatnaşmagynda döredilýän täze ýollar Ýewraziýa giňişliginde durnukly ösüşi üpjün etmekde biziň sebitimiziň ornuny artdyrýar.
Häzirkizaman şertlerinde Beýik Ýüpek ýolunyň wezipesini halkara ulag - logistika ulgamy ýerine ýetirýär. Ol halkara syýasy we ykdysady gatnaşyklary ýola goýmak üçin oňat binýat hökmünde çykyş edýär. Munuň özi hoşniýetli goňşuçylyk, özara we köptaraply bähbitlilik ýörelgelerinde goşulyşmak ýagdaýlarynyň möhüm şertine öwrüldi.
Turbageçiriji ulag hem bu ulgama degişlidir. Iki ýyl mundan ozal biz Türkmenistan-Owganystan-Pakistan-Hindistan gaz geçirijisiniň gurluşygyna badalga berdik. Ol birmahallar Beýik Ýüpek ýolunyň geçen ýerlerinden çekiler. Gatnaşyjy ýurtlar üçin bu taslama diňe bir ykdysady däl, eýsem, derwaýys durmuş wezipelerini hem çözmäge ýardam eder.
Hormatly Prezidentimiz Gurbanguly Berdimuhamedowyň belleýşi ýaly, gatnawlaryň ähli ulgamlaryny öz içine alýan bitewi ulag ulgamy anyk tehniki we hukuk syýasaty, özara ylalaşykly gatnaşyklaryň gurallary arkaly geosyýasy ýagdaýa täsir etmäge ukyply bolup, onuň ykdysady ugurlarynyň ýurdumyzyň ösüşiniň milli strategiýalary bilen ysnyşykly gatnaşyklaryny kesgitleýär.
Türkmenistan oňyn ählumumy işlere işjeň gatnaşmak bilen sazlaşykly, durnukly ösüşiň esasynda halkara gatnaşyklarynyň täze ulgamyny kemala getirmäge saldamly goşant goşmaga çalyşýar. 2-nji ýanwarda Magtymguly adyndaky Türkmen döwlet uniwersitetiniň maslahatlar zalynda geçirilen “Türkmenistan täze taryhy eýýamda: giň gerimli maksatnamalar we mümkinçilikler” atly maslahat şu meselä bagyşlandy. Maslahat ýurdumyzyň Bilim ministrligi we Türkmenistanyň Demokratik partiýasy tarapyndan bilelikde guraldy. Maslahatyň işine jemgyýetçilik guramalarynyň ýolbaşçylary hem-de wekilleri, talyplar hem-de paýtagtymyzyň birnäçe ýokary okuw mekdepleriniň professor-mugallymlar düzümi, ylmy-barlag institutlarynyň alymlary we bilermenleri, köpçülikleýin habar beriş serişdeleriniň wekilleri gatnaşdylar.
Çykyş edenleriň nygtaýşy ýaly, hormatly Prezidentimiz Gurbanguly Berdimuhamedowyň gönüden-göni ýolbaşçylygynda amala aşyrylýan özgertmeler tutuş jemgyýetçilik-syýasy ulgamyň ösüşlere beslenen ýagdaýda görlüp-eşidilmedik derejede täzelenilmegine, döwletimiziň dünýä bileleşiginde abraýynyň ykrar edilmegine ýardam berýär.
Döwlet maksatnamalarynyň yzygiderli durmuşa geçirilmegi, halk hojalyk toplumynyň ähli pudaklarynyň düýpli özgerdilmegi hem-de bazar gatnaşyklaryna geçilmegi-- şu we ençeme beýleki ýagdaýlar dünýädäki ykdysady taýdan durnuksyzlygyň emele gelen ýagdaýlarynda biziň ýurdumyzyň deňsiz-taýsyz derejede ykdysady ösüş gazanmagyna ýardam etdi.
Maslahatda Türkmenistanyň BMG bilen özara gatnaşyklaryna aýratyn üns berildi. Onuň işi bütin dünýäde parahatçylyga hem-de Ýer ýüzüniň ähli döwletleriniň durnukly ösmegine gönükdirilendir. Bu iň abraýly guramanyň ýöriteleşdirilen düzümleri bilen hyzmatdaşlyk etmek üstünlikli durmuşa geçirilýän daşary syýasat ýörelgesiniň ileri tutulýan ugruna öwrüldi. Şol daşary syýasat ýörelgesi ählumumy howpsuzlygyň düýbünden täze gurluşyny kemala getirmäge, ählumumy durnuklylygy, hemme ýurtlaryň hem-de dünýäniň halklarynyň ählisiniň abadançylygynyň bähbidine durmuş we ykdysady taýdan ösüşiň ýokary derejesini üpjün etmek üçin has oňaýly şertleri döretmäge gönükdirilendir.
Çykyş edenler hormatly Prezidentimiz Gurbanguly Berdimuhamedow tarapyndan başy başlanan hem-de ýolbaşçylygynda amala aşyrylýan iri möçberli ösüşlere beslenen özgertmeleriň oňyn ornuny nygtadylar. Şol özgertmeler türkmen halkynyň hakyky taryhyny öwrenmäge, onuň maddy we ruhy mirasyny gorap saklamaga we wagyz etmäge, ylmy-barlaglary işjeňleşdirmäge, şeýle barlaglara beýleki ýurtlardan hünärmenleri çekmäge ýardam edýär. Şunuň ýaly özara hereketiň maksady geljekki nesiller üçin türkmenleriň gadymy medeniýetiniň jedelsiz subutnamalaryny gorap saklamakdan ybaratdyr.
Çykyş edenler barlaglarynyň netijelerini teswirläp, ýurdumyzyň çäklerinde edilen açyşlaryň ähmiýetini tassykladylar. Türkmenistandaky arheologiýa ekspedisiýalarynyň işleriniň täsir galdyryjy netijeleri halkara jemgyýetçiligine türkmenleriň taryhy ýoluna anyk baha bermäge, milli-medeni özboluşlylygy, däp-dessurlary hem-de ýaşaýyş-durmuşy bilen tanyşmaga, türkmen halkynyň dünýäniň ylmy we medeni ösüşine goşan bahasyna ýetip bolmajak goşandyna çuňňur akyl ýetirmäge mümkinçilik berýär.
Maslahatyň barşynda ulag-aragatnaşyk ulgamynda Türkmenistanyň başlangyçlarynyň, hususan-da, “Demirgazyk-Günorta”, “Gündogar-Günbatar” ugurlary boýunça ulag ulgamynyň işjeňleşdirilmeginiň mümkinçilikleriniň ähmiýeti nygtaldy. Olar Ýuwaş ummandan başlap Baltika çenli, Ýewropa yklymygyň Demirgazygyndan Hindi ummanyna çenli örän uly giňişligi birleşdirmäge gönükdirilendir.
Halklary we medeniýetleri, dünýäniň halklarynyň gymmatlyklaryna hormat goýmagyň ýörelgelerini ýakynlaşdyrmagyň alamaty hökmünde häzirki zaman tapgyrynda Beýik Ýüpek ýolunyň özboluşly aýratynlygyny wagyz etmegiň meselelerine aýratyn ähmiýet berildi.
Häzirki wagtda Türkmenistan özüni täze halkara syýahatçylyk merkezi hökmünde ynamly yglan edýär. Bu ýerde hormatly Prezidentimiz Gurbanguly Berdimuhamedowyň ýolbaşçylygynda hem-de goldaw bermeginde pudagyň innowasion düzümi, onuň häzirkizaman netijeli nusgasy döredilýär.
Türkmen halky gadymdan bäri myhmansöýerligiň baý däpleri bilen şan-şöhrata eýe bolupdyr. Häzirki wagtda bu däpler täze öwüşgüne eýe bolup, özüne syýahatçylykda iň täze häzirkizaman ýörelgelerini birleşdirýär. Taryhy-medeni özboluşlylyk hem-de baý milli miras, şol sanda bütindünýä meşhur türkmen halylary we ahalteke bedewleri, gadymy ýadygärlikler hem-de täsin tebigy ekoulgamlar ýurdumyza bu ulgamda özüniň halkara abraýyny ýokarlandyrmaga mümkinçilik berip, dünýäniň syýahatçylyk bazarynda eýeleýän ornuny has-da berkitmäge ýardam edýär.
Iň meşhur ugurlaryň biri Beýik Ýüpek ýolunyň ugry boýunça syýahat etmekden ybaratdyr. Onuň desgalary ÝUNESKO-nyň Bütindünýä mirasynyň sanawyna girizilen ýadygärlikleri öz içine alýar.
Adamzat siwilizasiýasynyň aýdyň gymmatlygyna öwrülen bu taryhy ýoluň täze hili diňe bir döwletleriň söwda-ykdysady gatnaşyklarynda däl, eýsem olaryň medeni, ynsanperwer gatnaşyklarynda, şeýle hem sport ulgamynda öz aýdyň beýanyny tapýar. Şu ýyl üstünlikli geçirilen “Aşgabat 2017” oýunlary hem munuň aýdyň mysaly bolup biler. Bu Oýunlara diňe bir Aziýanyň we Okeaniýanyň 64 ýurdunyň toparlary, bosgun türgenler däl, eýsem dünýäniň ähli künjeklerinden köpsanly žurnalistler, tomaşaçylar hem-de syýahatçlar gatnaşdylar.
Mälim bolşy ýaly, hormatly Prezidentimiz Gurbanguly Berdimuhamedow Beýik Ýüpek ýolunyň ugry boýunça – Amuldan Hazara çenli halkara awtorallisini guramak pikirini öňe sürdi.
Daşary ýurtlardan rallä gatnaşjaklar diňe bir türkmen halkynyň mirasy bilen tanyşmak bilen çäklenmän eýsem düýpli durmuş-ykdysady özgertmeler, ylmy-tehinki ösüş hem-de ýurdumyzyň sebitleriniň senagat taýdan ösüşi bilen bu meşhur ýerlere gelýän täze durmuşy hem görüp bilerler. Ýurduyz häzirki döwürde Beýik Ýüpek ýolunyň möhüm ulag ulgamy hökmündäki ornuny berkidýär.
Döwlet Baştutanymyz şeýle hem diňe bir bütin dünýäde meşhur gymmatlyklary däl, eýsem ýurdumyzyň entek meşhur bolmadyk taryhy we arheologiki ýadygärliklerini, şeýle hem onuň tebigy baýlyklaryny öz içine alýan ýoluň ugrunda täze syýahatçylyk ugurlaryny girizmegiň wajypdygyny belledi.
Eger birmahallar bu ýerden gülläp ösýän şäherleriň arasynda ýerleşen çägelikleriň üstünden kerwen ýollary geçen bolsa, häzirki wagtda bu ýerde ajaýyp awtoulag ýllary hem-de döwrebap dermir ýollar çekildi. Bularyň ählisi ajaýyp tebigy landşaftlar bilen birlikde syýahatçylara Beýik Ýüpek ýolunyň geçmişi we häzirki guni bilen ýakyndan tanyşmaga ajaýyp mümkinçilik berer.
Türkmenistanyň yklymyň ýollarynyň çatryşynda geografiki taýdan amatly ýerleşmeginiň artykmaçlyklary ýurdumyzda ykdysady gatnaşyklaryň ösmeginde milli ulag serişdelerinden amatly pýdalanmaga mümkinçilik berýär, milli medeni mirasyň baýlygy bolsa halklaryň ynsanperwer, ruhy gatnaşyklarda onuň ornuny artdyrýar.
Hormatly Prezidentimiz Gurbanguly Berdimuhamedow bu tagymaty öňe sürmek bilen, häzirkizaman köpşahaly ulag-aragatnaşyk ulgamynyň döredilmeginiň Türkmenistanyň döwlet syýasatynyň ileri tutulýan ugurlarynyň biri bolup durýandygyny nygtaýar. Şol syýasat bolsa ýurdumyzyň durmuş-ykdyswady taýdan okgunly ösmegine hem-de ählumumy abadançylygyň bähbidine giň sebit we halkara hyzmatdaşlygyny ýola goýmaga gönükdirilendir.


text:
Rus Prawoslaw Buthanasynyň Türkmenistandaky Patriarhatynyň wagtlaýyn dolandyryjysy, Pýatigorskiniň we Çerkeskiniň Arhiýepiskopy Feofilaktdan prawoslaw türkmen iline hat ýüzlenmesi
- Подробности
- Опубликовано 19 Апрель 2014
"Şatlanyň, kämilleşiň, köşeşiň, bir
pikirde we agzybirlikde boluň,
şonda asudalygyň we söýgüniň
Hudaýy siz bilen bolar” (2 Kor.ХIII, 1).
Gadyrly doganlar we uýalar, bu beýik Pasha güni, men sizi baky keramatly sözler bilen gutlaýaryn:
Messih Direldi!
Adamzadyň ýitip-dagap barýanlygyna göz ýetirip, Hudaý öz gudraty bilen adamlaryň durmuşyna girdi. Her zaman taryha ýüzleneňde, bu dini aýdymlaryň sözleri biziň aňymyza gelýär. Azat we şadyýan durmuş üçin döredilen adam, günälerini edenden soň, günäniň we ölümiň guly bolup galdy. Adamzadyň durmuşy döränden bäri gaýgy-hasrat, dönüklik, ýalňyzlyk, ýitgilik we keselçilik bilen örtüldi. Adamzadyň durmuşy hakykatdanam gözden ýitip barýardy.
Emma Alla Tagalla bu dünýäni şeýle ýiti söýensoň, öz ýeke täk Oglyny bize bagyşlady. Allanyň bu Ogluna her bir adam ýüregini berip ynansa, ölümden halas bolar we baky durmuşa eýe bolar. Hudaýyň bu durmuşa geleniniň maksadyny, bir ýolbaşçynyň ýa-da basyp alyjynyň maksadyna asla meňzedip bolmaz, ýagny bularyň maksady adam saýlamakdan, diňe öz isleglerini ýöretmekden ybaratdyr. Hudaý sada adam görnüşinde biziň durmuşymyza geldi we adamzadyň bu aýylganç ykbalyny düýbünden üýtgetdi.
Roždestwodan Pasha aralykdaky ýol Golgofyň üsti bilen geçýär. Ol ýol Täze Wesýeti Hudaýyň ejirleri we ölümi başdan geçirmeginiň üsti bilen döretdi. Eger-de Hudaý ölümden direlmedik bolan bolsa, biziň bar aýdýan sözlerimiz biderek, netijesiz bolardy. Emma Hristos ölümden direldi. Ölüm adamyň başyna gelişi ýaly, ölümden direlmek bagt adama sowgat berildi. How Atadan soň, adam ölüme ýol açdy, Hristos bolsa ol zalym ýoly ýapdy.
Biziň her-birimiz, esasandam bu gün, öz ýolumyzy özümizçe saýlap bilýändiris. Biz bu ölüm ýoluny dowam edibem biýäris, islesekde Hristosyň halas edýän ýolyny hem saýlap bilýäris – ýagny Ýewangeliýada beýan edilişi ýaly: “Apostallaryň görkezýän ýoluny tutmaly, “Priçastiýe” däbini ýöretmeli we hemişe Hudaýdan dileg etmeli” (Deý.II,42).
Hristos üçin çydamsyz jebre döz gelenler we toba edijiler diňe şol ýoly saýlap tutdylar. Olar Hristosyň ýoly bilen ýöräp, baky durmuşa eýe boldylar. Hudaýyň wesýetlerini (nesihatlaryny) ýöredip, özlerinde Hudaýyň keşbini we kybabyny sakladylar – ýagny bu biziň esasy prinsipimizdir. Adamyň hakyky keşbi – aňymyzda galan Hudaýyň keşbidir.
“Adam ýeke bolmaly däldir” diýen Hudaýyň sözlerine görä, biz bu Pasha begenjimizi başgalarada düşindirip bilmelidiris. Olara biz bu “ynamy” sözümiz bilen dälde, eýsem olara bolan gatnaşygymyzyň, Direlen Hristosyň tagallasy üçin edýän hereketlerimiziň we durmuşda edýän ädimlerimiziň üsti bilen berjek bolmaly. Biziň söýgi başarjaňlygymyz, adamlara we Watanymyza bolan gatnaşygymyz köp adamlara görelde bolup durýar.
Meniň size etjek alkyşym: belki Hristosyň Pasha ýoly siziň hem durmusyňyzyň ýoly bolaýatda. Bu ýola berk ýapyşmagyňyzy, sagdyn ynanmagyňyzy, biri biriňizi ýürekden gowy görmegiňizi, geçirimlik edip durmagyňyzy, öz medeniýetiňizi we diliňizi saklamagyňyzy size arzuw edýärin.
Meniň ezizlerim, şu gün meniň iň esasy aýtjak sözüm: hiç haçan ýüregiňizde gorky saklamaň, hemişe şadyýan boluň, çünki
hakykatdanam Messih Direldi !
Direlen Hristosyň hatyrasyna meniň size bolan söýgim bilen
Rus Prawoslaw Buthanasynyň Türkmenistandaky Patriarhatynyň wagtlaýyn dolandyryjysy, Pýatigorskiniň we Çerkeskiniň Arhiýepiskopy Feofilakt
Hristosyň Pashasy, 7/20 Aprel, 2014 ý.


text:
4 Haziran 2016 Cumartesi
Türkmenistan TOPH Gaz Geçirijisiniň Owgan-Pakistan Bölegindäki Gurluşygyna Ilkinji Pul Serişdelerini Goýberdi
3-nji iýunda Ministrler Kabinetiniň mejlisinde hormatly Prezidentimiz Gurbanguly Berdimuhamedow Owganystanyň hem-de Pakistanyň çäklerinde Türkmenistan-Owganystan-Pakistan-Hindistan gaz geçirijisiniň gurluşygynyň birinji tapgyryny maliýeleşdirmek üçin 45 milliondan gowrak dollar bölüp bermek hakynda Karara gol çekdi.
Häzirki wagtda TOPH-yň türkmen böleginde meýdan barlag işleri tamamlandy diýen ýaly. Taýýar edilen 24 kilometr uzynlykdaky meýdanyň ugry boýunça geçirijileriň çekilmegi hem-de kebşirlenilmegi dowam edýär. Hormatly Prezidentimiz Gurbanguly Berdimuhamedowyň Kararyna laýyklykda, türkmen bölegindäki işleri 2018-nji ýylyň ahyrynda doly tamamlamak meýilleşdirilýär. Türkmenistan-Owganystan-Pakistan-Hindistan magistral gaz geçirijiniň gurluşygyny we ulanylyşyny üpjün edýän “TAPI Pipeline Company Limited” kompaniýasy uly işleri, şol sanda Dubaýdaky baş edarasynda taslama gatnaşmaga ähli gyzyklanma bildirýän kompaniýalar we maliýe institutlar bilen gepleşikleri alyp barýar.
Döwlet Baştutanymyzyň degişli maliýe serişdelerini bölüp bermek barada kabul eden çözgüdi--munuň özi “Türkmengaz” döwlet konserni bilen “Gail /India/ Limited” /Hindistan/, “Inter state gas systems /Private/ Limited” /Pakistan/, “Afghan Gas Enterprise” /Owganystan/, “TAPI Pipeline Company Limited” kompaniýalaryň hem-de “Galkynysh Pipeline Company” ýapyk görnüşli paýdarlar jemgyýetiniň arasyndaky Maýa goýum ylalaşygyna laýyklykda, gönüden-göni gaz geçirijiniň gurluşygyna gönükdirilen ilkinji geçiriljek serişdelerdir.
Geçen ýylyň 13-nji dekabrynda gurulmagyna badalga berlen bu ägirt uly transkontinental energetika geçirijisi sebit möçberinde bolşy ýaly, Türkmenistanyň energetika strategiýasyny mundan beýläk-de iş ýüzünde durmuşa geçirmek babatda hem ähmiýetli waka öwrüldi. Ählumumy energetika howpsuzlygynyň häzirki zaman gurluşyny, şol sanda türkmen tebigy gazyny dünýä bazarlaryna ibermegiň köpugurly ulgamyny döretmegiň hasabyna kemala getirmek Türkmenistanyň energetika senagatynyň wajyp ugry bolup durýar.
TOPH-yň uzynlygy takmynan 1814 kilometre barabar bolar. Şunda biziň ýurdumyzyň çäklerinden turba geçirijiniň 214 kilometri çekiler. Ol soňra Owganystanyň Hyrat we Kandagar, Pakistanyň çäkleri boýunça Kwetta we Multan şäherleriniň üstünden geçer hem-de Hindistanda Fazilka ilatly nokadyna baryp ýeter. Täze gaz geçirijiniň gurulmagy netijesinde, 12 müňe golaý goşmaça iş orunlary dörediler, bu bolsa ilatyň durmuş derejesiniň ýokarlanmagyna oňaýly täsir eder.
Gaz geçirijiniň ýyllyk kuwwaty 33 milliard kub metre barabar bolar. Ýerüsti kömekçi düzümleri goşmak bilen, ony 2019-njy ýylyň dekabrynda ulanmaga tabşyrmak meýilleşdirilýär. Bu döwletara gaz geçirijisiniň türkmen böleginde häzirki wagtda “Türkmennebitgazgurluşyk” döwlet konserniniň hünärmenleri, şol bir wagtda diametri 1420 millimetr bolan turbalary ýerleşdirýärler hem-de birnäçe tapgyrlarda olary kebşirleýärler. Munuň özi işleriň depginini ýokarlandyrmaga mümkinçilik berer.
Türkmen gazy Hindistanyň we Pakistanyň “mawy ýangyja” bolan barha artýan zerurlygyny üpjün etmäge kömek eder. Şol ýurtlarda 2030-njy ýyla çenli şeýle islegler iki esse artyp biler. Mundan başga-da, ol üstaşyr ýurt bolan Owganystanda energiýa serişdelerine bolan hemişelik gytçylygy azaldar. Mundan başga-da, Bangladeş hem taslama isleg bildirýär. TOPH taslamasy durmuşa geçirilenden soň, Hindistan özüniň ilkinji transmilli gaz geçirijisine eýe bolar. Häzirki wagtda bu ýurt gazy suwuklandyrylan görnüşde satyn alýar we ony ýük gämiler arkaly iberýär.
Bu halkara gaz geçirijisiniň gurluşygyny maliýeleşdirmek hem-de onuň ulanylmagy bilen baglanyşykly işlere “Türkmengaz” döwlet konserni ýolbaşçylyk edýär. Tebigy gazy gazyp almak we ibermek, turba geçirijileri gurmak ulgamynda önümçilik işleriniň 50 ýyldan gowrak tejribesine eýe bolan konsern “TAPI Pipeline Company Limited” paýdarlar kompaniýasynyň başlyklygyna biragyzdan saýlanyldy.
TOPH gaz geçirijisiniň gurluşygyny maliýeleşdirmäge gatnaşmaga meýilleri barada Aziýa ösüş bankynyň, Ýewropa abatlaýyş we ösüş bankynyň, Yslam ösüş bankynyň, Saud ösüş gaznasynyň hem-de Ýaponiýanyň Hökümetiniň wekilleri beýan etdiler.
“Awaza” milli syýahatçylyk zolagynda 20-21-nji maýda geçirilen Türkmenistanyň VII Halkara gaz kongresiniň çäklerinde bu gaz geçirijiniň gurluşygynyň taslamasyny maliýeleşdirmegiň hem-de oňa maýa goýumlary çekmegiň mümkinçiliklerini ara alyp maslahatlaşmaga bagyşlanylan tegelek stol geçirildi.
Şunuň bilen baglylykda, daşary ýurtly maýadarlaryň gatnaşmagynyň üç esasy ugurlaryna garaldy: hususan-da, taslamany turba önümleri we gaz enjamlary bilen üpjün etmegi göz öňünde tutýan söwda ugry boýunça; maliýeleşdirmek ugry boýunça— karz serişdelerini bermek;—geljekde maýadarlaryň Türkmenistanyň gury ýerdäki “Galkynyş” örän iri gaz känini özleşdirmäge goşulyşmagy hem-de “TAPI” konsorsiumyna gatnaşmagy bilen, maýa goýum ugry boýunça meselelere garaldy.
Häzirki wagtda “Türkmengaz” we “Türkmennebitgazgurluşyk” döwlet konsernleri “Galkynyş” ýatagyndan Owganystanyň serhedine çenli uzynlygy 214 kilometr bolan turba geçirijiniň türkmen böleginiň gurluşygyny alyp barýarlar. Owganystanyň we Pakistanyň çäklerinde gurluşyk işleriniň potratçysyny halkara bäsleşiginiň netijeleri boýunça saýlarlar.
Hormatly Prezidentimiz Gurbanguly Berdimuhamedowyň yzygiderli nygtaýşy ýaly, Türkmenistan-Owganystan-Pakistan-Hindistan gaz geçirijisiniň gurluşygy diňe bir özara bähbitli energetika we ykdysady taslamasy bolman, eýsem, örän uly syýasy ähmiýetli birleşdiriji ýagdaýdyr.
Bu bolsa halkara energetika giňişliginde döwletleriň bähbitleriniň utgaşýandygyny we birleşýändigini tassyklaýar, diýmek, uly geosyýasatda bu ýagdaýlar iş ýüzünde amala aşyrylyp bilner. Bu taslama syýasy erkiň hem-de netijeli çemeleşmäniň bolan ýagdaýynda baş maksady – öndürijileriň, üstaşyryjylaryň hem-de energiýa serişdelerini sarp edijileriň bähbitleriniň deňeçerligini üpjün etmegi gazanyp bolýandygynyň ynandyryjylykly subutnamasydyr.
Eýýäm häzirden TOPH barada geljekde Merkezi we Günorta Aziýanyň hem-de ýakyndaky sebitleriň umumy ýagdaýyna oňyn täsir edip biljek, yklymda syýasy we ykdysady aragatnaşyklaryň bütin ulgamyna goşmaça güýç berip biljek anyk hem-de iş ýüzündäki durnuklaşdyryjy ýagdaý hökmünde aýdyp bolar.
Kaydol: Kayıt Yorumları (Atom)


text: Garaşsyz, baky Bitarap Diýarymyzda zenanlara goýulýan sarpa örän belentdir. Çünki zenanlar ýurdumyzy durmuş-ykdysady, medeni taýdan ösdürmäge, maşgala ojagyny abat saklamaga, sagdyn nesli kemala getirmäge, ýaşlarda milli ruhy gymmatlyklarymyza söýgi döret- mäge, olary Watanymyza, hormatly Prezidentimize, halkymyza wepaly adamlar edip ýetişdirmäge saldamly goşant goşýarlar. Biz hem etrap zenanlar guramamyzyň işini kämiileşdirmäge, geçirýän işlerimiziň netijeliligini gazanmaga çalyşýarys. Häzir etrap zenanlar guramamyz ilkinji guramalaryň 26-syny özüne birleşdirýär.


text:
Milli Liderimiziň baştutanlygynda mähriban ýurdumyzyň mer- dana we agzybir halkynyň saglygyny gorap saklamak, keselleriň öňüni almak, anyklamak, bejermek we saglygyny dikeltmek boýunça ägirt uly işler durmuşa geçirilýär. Hormatly Prezidentimiziň kabul eden Kararyna laýyklykda tassyklanan «Türkmenistanda ýokanç däl keselleriň öňüni almak we olaryň garşysyna göreşmek boýunça Aşgabat Jarnamasynda bellenen wezipeleri 2014-2020-nji ýyllarda amala aşyrmagyň Milli strategiýasyny ýerine ýetirmegiň meýilnamasy» we täze «Saglyk» döwlet maksatnamasyny ýerine ýetirmegiň 2015—2017-nji ýyllar üçin meýilnamasy bu gün üstünlikli durmuşa ornaşdyrylýar. Türkmenistanyň Zenanlar guramasynyň Merkezi geňeşiniň Türkmenistanyň Saglygy goraýyş we derman senagaty ministrligi bilen bilelikde «Ýokanç däl ke- selleriň düzümine girýän howply täze döremeler barada umumy düşünje, olaryň öňüni almak we garşysyna göreşmek» mynasybetli yglan eden biraýlygynyň çäklerinde ýurdumyzyň ähli ýerlerinde geçirilýän möhüm çäreler täsirliligi bilen tapawutlanýar. Ýurdumyzyň Onkologiýa ylmy-kliniki merkeziniň welaýat zenanlar guramasy we welaýat onkologiýa hassahanasy bilen bilelikde guramagynda Balkanabat şäherinde geçirilen maslahata alymlar, lukmanlar, jemgyýetçilik guramalarynyň wekilleri, edara-kärhanalarda dürli kärlerde zähmet çekýän zenanlar gatnaşdylar. Işjeň ýagdaýda geçen maslahatda çykyş eden Onkologiýa ylmy-kliniki merkeziniň ylmy işgärleri ýokanç däl keselleriň, şol sanda olaryň agramly bölegini düzýän onkologiýa keselleriniň öňüni almak we ola- ryň garşysyna göreşmek boýunça göz öňünde tutulan toplumlaýyn çäreleriň durmuşa geçirilmeginiň bu ugurda ilata berilýän kömegi hil taýdan täze derejä götermäge mümkinçilik berýändigini aýtdylar. Olar bu möhüm işde hormatly Prezidentimiziň «Türkmenistanyň dermanlyk ösümlikleri» atly ylmy-ensiklopedik kitabynyň wäjyp gollanma bolup durýandygyny aýratyn nygtadylar.
Maslahatda ýokanç däl keselleriň öňüni almakda bitirilýän işler barada gürrüň berýän wideofilmler görkezildi we maslahata gatňaşyjy zenanlaryň sowallaryna anyk jogaplar berildi.
Özara düşünişmek we işjeňlik ýagdaýynda geçen maslahata gat- naşyjylar halkymyzyň saglygyny ähli zatdan ileri tutýan Gahryman Arkadagymyza çäksiz alkyş sözlerini aýtdylar.
Muhammetgylyç TAGANGYLYJOW.
© TÜRKMENISTANYŇ ZENANLAR BIRLEŞIGINIŇ MERKEZI GEŇEŞI zenan.gov.tm 2012-2018 Email: zenan@mail.com


text:
LINE resmi standart hasaplarynda reklamany has hem düşündürişli, özüne çekijilik bilen hödürlemelidir.
Ilki bilen LINE@ web wersiýonyna giriň https://admin-official.line.me
Soňra suratdaky ýaly Kupon we beýlekiler Promosýon saýfalary bölümüne giriň. Yeni Oluştur basyň
Boşluklary dolduryň Reklamanyň adyny ýazyň Bir logosyny goýuň.
Boşluklary dolduryň Bir baş surat goýuň reklama hakynda. Soňra wagt aralagyny saýlaň. Reklamanyň linkini goýuň. Düwme adyny goýuň. Azyndan reklama degişli 6 sany surat goýuň.
Boşluklary dolduryň Wideo bar bolsa Yotube linkini goýuň, Reklamanyň açyklamasyny ýazyň. Özüňze degişli maglumaty ýazyň Duýduryş we şm bar bolsa ýazyň.
Soňra Kaydet basyň
Agzalara reklamany ýetirmek üçin Lenta ýada çada ugratmaly. Haýsydyr birine girip aşakdaky ýaly Promosýon sayfalaryna basyň. Soňra öz ýasan sahypaňyzy saýlaň.
7,262 gezek okaldy


text:
Internet arkaly futbol ramkalary, futbol fotoeffektlary.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27
.Futbol dünýädaki ähli oglanlary birleşdirýän bir sportyň gornüşidir. Egerde natanyş adamlary uly bolmadyk bir meýdançada goýup we bir top bersek sähelçe wagtdan oýnuň dowamynda olar dost bolýarlar. Futbolyň mustaklary dine bir oglanlar daldir. Bizin wagtymyzda birnace gyz muştaklaram döredi.Egerde siziň dostlaryňyzyň ýa-da tanyşlaryňyzyň arasynda höwesjeň muştaklar ýa bolmasa oýunçylar bar bolsa, egerde özüňiz futbol muştagy bolsaňyz saýtymyzyň bu bölümi size görädir. Internediň üsti bilen bu ýerde siz her dürli, saýlanan diňe siz üçin futbol ramkalar we futbol fotoeffektlar tapyp bilersiňiz.Biziň saýtymyzyň kömegi bilen mükemmel futbol kollažlar taýýarlap, futbol fotomontažlaryny ullanyp, kompýuteriňiz üçin siz ajaýyp fotoalbom taýýarlap bilersiňiz ýada futbol muştaklary bolan dostalaryňyza sowgat edip bilersiniz. Futbol sowgatlary dine bir sportsmenlar, profisionallar üçin niýetlenmän, eýsem bu gadymdan gelýän sporta hormat goýýanlar we gyzyklanýanlar üçin hem bolup biler.Egerde siz öz ýakynlaryňyza gyzykly ýa-da original zat isleseňiz, onda biziň futbol ramkalarymyz, futbol fotoefektlarymyz, futbol kollažlarymyz we fotomontažlarymyz size ajaýyp çeper sungatynda sowgat bermäge kömek eder..


text:
Eýran we Azerbaýjan bilelikde Hazar deňzindäki nebit känlerini özleşdirmeklige taýýarlyk görýär. Bu hili hyzmatdaşlyk taryhda ilkinji gezek amala aşyrylýar. Bu barada Eýranyň Prezidenti Hasan Ruhani Tähranda Iran Oil Show 2018 23-nji sergide eden çykyşynda belledi diýip, Trend habar berýär.
Ruhani şeýle hem Eýranyň bu ugurda goňşy döwletler, şol sanda Türkmenistan bilen hem hyzmatdaşlyk edip biljekdigini belledi.
«Biz köp babatda goňşularymyz bilen bilelikde serişdelere eýelik edýäris. Bu känleri özleşdirmeklige maýa goýumlary artdyrmak örän möhümdir» - diýip Ruhani aýtdy.
Öňräk Eýranyň nebit ministriniň orunbasary Amir Hosseýn Zamaniniýa Trende Baku bilen Tähranyň bilelikde nebit kompaniýasyny döretmegi meýilleşdirýändigini aýtdy.
Ministriň orunbasarynyň belleýşi ýaly, kompaniýa «Hazar deňziniň degişli bloklaryny bilelikde işläp taýýarlamakda Azerbaýjanyň energetika ministrliginiň we Eýranyň nebit ministrliginiň özara düşünişmek hakynda Ähtnamasynyň» çäklerinde dörediler. Resminama 2018-nji ýylyň 28-nji martynda Eýranyň Prezidenti Hasan Ruhaniniň Azerbaýjana saparynyň dowamynda gol çekildi.
Trendiň öň habar berşi ýaly, Eýran bilen Azerbaýjanyň arasyndaky nebit ylalaşygy Hazar deňzinde iki sany blogy işläp taýýarlamaklygy göz öünde tutýar. Gürrüňi edilýän bloklardan, hususan-da, «Araz-Alow-Şarg» agzalýar. Onuň işlenip taýýarlanmaklygy Azerbaýjan bilen Eýranyň arasynda Hazaryň derejesi baradaky Konwensiýa kabul edilýänçä doňduryldy.


text:
29 Mayıs 2016 Pazar
Türkmenistanyň Ýygyndy Topary Birinji Orunda
Garşydaşlarynyň tutluşyga çykmandyklary üçin sport sambosy boýunça zenanlaryň arasynda 80 kilogram agram derejesinde Kundoza Zaýçibekowa (Gyrgyzstan), erkekleriň arasynda 100 kilogramdan ýokary derejede Abkenar Behnam Hodhoda (Eýran) hem-de söweş sambosy boýunça 90 kilograma çenli agram derejede Raikhan Madia (Gazagystan) ýeňiş yglan edildi.
Türkmenistanyň ýygyndy topary umumy toparlaýyn hasapda birinji orny eýeledi. Ildeşlerimiz 21 altyn, 26 kümüş we 19 bürünç medala mynasyp boldular. Ikinji orny Özbegistanyň (20 altyn, 18 kümüş we 17 bürünç medal), üçünji orny bolsa Gazagystanyň (20 altyn, 10 kümüş we 13 bürünç medal) ýygyndy toparlary eýelediler.
Kaydol: Kayıt Yorumları (Atom)


text:
Özbegistanyň prezidenti Şawkat Mirziýoýew, türkmen prezidentiniň bu ýurda eden saparynyň çäginde ýüze çykan bir hadysa bilen ilteşikli, özüniň gorag gullugynyň başlygy Abdurahim Mominowy wezipesinden boşatdy we Daşkendiň polisiýasynyň ýol gözegçilik gullugynyň başlygy Barat Mamenowy türmä basdy.
Atlandyrylmasyzlygyny soran Iki özbek resmisi bu waka barada Azatlyk Radiosyna gürrüň berdiler.
Aýdylmagyna görä, 23-nji aprelde Daşkentde Mirziýoýewiň Gurbanguly Berdimuhamedow bilen ýöräp barýan mahaly, polisiýanyň bir ulagy sirenasyny, ýagny howsala signalyny çatyp, olaryň ýanyndan geçipdir. Özbek prezidentiniň bolsa, bu ýagdaýa gahary gelipdir.
Azatlyk Radiosyna maglumat beren resmiler Mominowyň Adatdan daşary ministrliginde başga bir wezipä geçirilendigini, Mamenowyň hem baş günlük türmä basylandygyny aýtdylar.
Mamenow 28-nji aprelde azatlyga goýberilse-de, 30-njy aprelde täzeden tussag edilip, “öz iş ýerinden eli gandally äkidilipdir”.
Maglumat beren emeldarlar bu barada açyk gürrüň bermekden ýüz öwürdüler. Bu ýagdaýlar resmi derejede tassyklatmak hem başartmady.


text:
Saparmyrat Nyýazowyň ýurda baştutanlyk eden döwründe, beýleki welaýatlaryň hatarynda Daşoguz welaýatynda-da bina edilen “şa mülküň” häzirki wagtda emeldarlaryň “eşrethanasyna” öwrülendigini Azatlygyň çeşmesi 7-nji maýda ýurduň demirgazygyndan habar berdi.
Gizlinlik şertlerinde maglumat ýetiren çeşme, Daşoguz welaýatynyň Ruhubelent etrabynyň merkezine golaý aralykda ýerleşýän “şa mülküň” 50 %-niň häzirki wagtda garrylar öýi hökmünde hyzmata açylandygyny, ýöne galan ýarysynyň döwlet resmileriniň “keýp çekýän ýerine” öwrülendigini habar berdi.
“Daşogzuň Ruhubelent etrap merkeziniň 5 kilometr günorta-günbatarynda Nyýazowyň [gurduran] mülki bar. Ol köşgüň 50 göterimi häzir garrylar öýi edildi. Ýöne galan ýarysy, ýagny esasy lýuks bölegi welaýat derejesindäki emeldarlaryň eşrethanasyna öwrüldi” diýip, ýagdaýdan habarly çeşme gürrüň berdi.
Onuň maglumatlaryna görä, Daşoguz welaýatynyň çäginde ýerleşýän Şamülke degişli 100 gektardan gowrak mes toprakly ýerleriň miweli baglarynda ýetişýän ir-iýmişleriň, kagyz ýüzünde, garrylar öýüne ugradylýandygy barada resminamalar düzülýär, ýöne iş ýüzünde welin miweli baglardan gelýän girdejilerinden welaýatyň resmileri galp ýollar arkaly peýdalanýarlar.
“100 gektardan gowrak bagyň miweleri ol ýerdäki garrylara berilýär diýip, resminamalar doldurylýar. Hakykatda ol bagdan gelýän girdejileri emeldarlar ogurlaýarlar” diýip, gürrüňdeşimiz aýtdy.
Şeýle-de ol şa mülkde saklanýan mallaryň ýitirim edilýändigini öňe sürüp, bu mesele boýunça özünde bar bolan soragly garaýyşlaryny beýan etdi.
“[Ol ýerdäki] mal-garalaryň, dowarlaryň nirä ýitirim edileni hiç kime belli däl” diýip, çeşme sözüniň üstüni ýetirdi.
Aşgabatda ýaşaýan ýazyjy we synçy Amanmyrat Bugaýew garaşsyzlygyň ilkinji ýyllarynda ýurduň welaýatlarynda bina edilen “şa mülkler” barada Azatlyga gürrüň berdi:
“Geçen asyryň 90-njy ýyllarynyň ikinji ýarymynda Saparmyrat Türkmenbaşynyň Halkara fondunyň düzüminde “Şamülki” önümçilik birleşigi döredildi. Her welaýatdan iň mes toprakly ýerlerden, ähli amatlyklary bolan ýerlerden her şa mülküne orta hasap bilen 2 müň gektar ýer bölünip berildi. Bölünen ýerlerde döwlet gaznasynyň hasabyna, has takygy, halkyň daban azabynyň yrsgalynyň hasabyna, köşg-i eýwanlar bina edildi. Şol köşg-i eýwanlaryň her biriniň gurluşygy ortaça 5 million amerikan dollaryna düşdi” diýip, aşgabatly synçy Bugaýew Azatlygyň Hepdäniň jemi gepleşigine beren gürrüňinde aýtdy.
Ol sözüniň dowamynda agzalýan mülkleriň eýeçiligi barada-da aýdyp, şeýle diýdi:
“Halkara fondunyň girdejileri-de, bölünip berlen 10 müň gektar ýer-de, 20 müňden gowrak dowar-da, gara mallar-da, düýeler-de “beýik serdaryň”, “şa şahyry” Saparmyrat Nyýazowyň hususy eýeçiligine berildi”.
Daşoguzly çeşmäniň beren maglumatlarynda çen tutulsa, ozallar Garaşsyz Türkmenistanyň ilkinji prezidentiniň eýeçiliginde bolan ýurduň demirgazygyndaky “Şamülki” häzirki wagtda welaýat derejesindäki emeldarlar “eşrethana” öwrüp, onuň önümçiliginden galp ýollar arkaly peýdalanýarlar.
Maglumat üçin aýdylsa, Daşoguz welaýatyndaky şa mülki sebitiň maňlaýa sylynyp, zyýarat edilýän “Aşyk aýdyň pir” taryhy ýadygärlik galasyndan 15 kilometr çemesi daşlykda ýerleşýär.


text: Öwrenmeli Beta häzirlikçe adyndan bolşy ýaly hem test üçin işletdik. Eger-de programma siziň göwnüňizden turup has aktiw bolsa onda doly görnüşüni hem size ýetireris. Programmanyň esasy üýtgeşikligi hakynda: Bilýänsiňiz, häzirki programmada ulanyjylar teswir ýazanda jogap berilsede hem habarsyz bolýandyr, ýagny hiç hili bildiriş ýok. Täze programmada bolsa haçanda size biri temanyň aşagynda teswir ýazanda size bildiriş gelýär şeýlelik bilen siziň işiňiz ýeňilleşýär. Registrasiýa bölümi: Programmada registrasiýa bardyr. Teswir ýazyp bilmek üçin hökman registrasiýa bolmalydyr. Read more…


text:
«Hazar bäşliginiň» DIM-leriniň ýolbaşçylary 20 ýyldan gowrak wagtlap işlenen Hazar deňziniň hukuk derejesi hakyndaky Konwensiýanyň ileri tutulýan ähli düzgünleri boýunça ylalaşyk gazandylar, resminamanyň teksti indiki ýyl geçiriljek sammitde RF-iň Azerbaýjanyň, Eýranyň, Gazagystanyň we Türkmenistanyň döwlet Baştutanlary tarapyndan gol çekilmäge taýýar diýen ýaly, diýip RF-iň DIM-iniň ýolbaşçysy Sergeý Lawrow belledi. Bu barada Interfaks habar berýär.
«Bu resminamany taýýarlamak bilen bagly açyk galan esasy meseleleriň ählisi boýunça çözgütleri tapandygymyzy uly kanagatlanma bilen yglan edýärin. Konwensiýanyň teksti taýýar diýen ýaly» diýip, S.Lawrow «Hazar bäşliginiň» DIM-leriniň ýolbaşçylarynyň Moskwada geçiren duşuşygynyň netijeleri boýunça metbugat maslahatynda aýtdy.
Onuň belleýşi ýaly, resminama indiki ýyl Gazagystanda geçiriljek bäşinji Hazar sammitinde gol çekiler. «Biz birinji ýarymynda bu işi amala aşyrmak başardar diýip umyt edýäris» - diýip ministr aýtdy.
S.Lawrowyň şeýle hem belleýşi ýaly, ýakyn wagtda konwensiýanyň her bir ýurtda redaktorlyk taýdan üstünde işlenilmegi, milli dillere terjime edilmegi hem-de gol çekmek üçin döwletiçi taýýarlyk işleri geçiriler.
Russiýanyň DIM-iniň ýolbaşçysynyň habar berşi ýaly, «bäşligiň» sammitiniň geçiriljek möhleti baradaky ahyrky çözgüdi resminamanyň tehniki we hukuk taraplary doly işlenenden soňra, Gazagystanyň hökümeti kabul eder.


text:
Babegiň gozgalaňy
BABEGIŇ GOZGALAŇY — takm. 816—837 ýyllarda Arap halifatyna garşy Azerbaýjanda we Günbatar Eýranda dörän halk hereketi. Babek 8 asyryň ahyrynda garyp maşgalada doglupdyr. Ol çopan, kerwende düýe idiji, soňra Töwrizde hünärment bolup işläpdir. Babek hürremitleriň azat edijilik göreşine goşulypdyr, 816 ýylynda hereketiň ýolbaşçysy Jawidan ölenden soň göreşe ýolbaşçylyk edipdir. Ol halky arap zulumyndan azat bolmak ugrundaky aýgytly göreşe çagyrypdyr. Halk köpçüligine azatlyk bermegi wada edipdir. Onuň goşuny daýhanlardan, hünärmentlerden, şäher garyplaryndan düzülipdir, feodallar hem öz bähbitlern üçin birbada olary goldapdyr. 9 asyryň 30 ýyllarynda Babegiň gozgalaňy has giň gerime eýe bolup, ol tutuş Azerbaýjana, Günbatar Eýrana, Gündogar Ermenistana ýaýrapdyr. Babegiň nökerleriniň sany 300 müňe etipdir. Halif Babegi iň howply duşman hasaplap, 835 ýylynda onuň garşysyna köp goşuna baş edip belli serkerdesi Haýdar ibn Kowusy iberipdir. Gazaply çaknyşyklardan soňra 837 ýylynyň güýzünde hürremitlernň Badz galasy araplar tarapyndan eýelenipdir. Babek ýesir alnyp, 4 sentýabrda gynalyp öldürilipdir. Ol ölmeziniň öň ýanynda: «Men armanly, çünki bu itleriň hemmesinn ýok edip bilmedim» diýipdir. Babegiň gozgalaňy ýeňlişe sezewar bolsa-da, Ýakyn Gündogarda iň güýçli hereketleriň biri bolup, Arap halifatynyň ýykylmagyny tizleşdiripdir.


text:
Türkmenistanyň Ministrler Kabinetiniň mejlisinde 2017-nji ýylyň ähmiýetli wakalarynyň üstünde durlup geçildi
29.12.2017
Aşgabat, 29-nji dekabr 2017-nji ýyl. (TDH). Türkmenistanyň Prezidenti Gurbanguly Berdimuhamedow Ministrler Kabinetiniň şu ýyldaky iň soňky, Täze ýyl baýramçylygynyň öňýanyndaky mejlisini geçirdi.
Mejlisiň barşynda hormatly Prezidentimiz şu ýyl ýerine ýetirilen işleriň jemlerini jemledi. Döwlet Baştutanymyzyň belleýşi ýaly, häzirki döwürde dünýä ykdysadyýetinde çylşyrymly ýagdaýlar dowam edýär. Halkara pul gaznasynyň 2017-nji we 2018-nji ýyllar üçin dünýä boýunça jemi içerki önümiň ösüşi babatdaky çaklamasynyň gowulanýandygyna garamazdan, käbir ýurtlarda ykdysadyýet örän haýal ösýär.
Şunuň bilen baglylykda, bolup geçýän özgertmeleri göz öňünde tutup, biz kabul eden maksatnamalarymyzy öz wagtynda ýerine ýetirmek we mähriban halkymyzyň ýaşaýyş-durmuş derejesiniň pese düşmegine ýol bermezlik üçin, zerur bolan çäreleri gördük diýip, döwlet Baştutanymyz belledi. Netijede, tebigy gazy iri öndüriji bolup durýan Türkmenistan çylşyrymly daşarky şertlere, şol sanda nebitiň we gazyň nyrhlarynyň durnukly pese düşmegine hem-de söwda boýunça hyzmatdaşlary bolan ýurtlarda ykdysady işjeňligiň peselmegine uýgunlaşmagy başardy.
Şunuň bilen baglylykda, biz soňky bir-iki ýylyň dowamynda birnäçe çäreleri gördük diýip, milli Liderimiz sözüni dowam etdi. Döwlet maýa goýumlaryny azaltdyk. Walýutanyň hümmetini kem-kemden peseltdik hem-de jemagat hojalygynyň hyzmatlary üçin bahalary bir gezek ýokarlandyrdyk. Şeýle hem, milli önümçilik binýadymyzy ösdürmek boýunça alnyp barylýan işleri güýçlendirdik. Tebigy gazyň çykarylýan möçberlerini artdyrmak, täze turba geçirijileri gurmak, nebithimiýa senagatyny ösdürmek boýunça giň gerimli meýilnamalary kabul etdik. Uglewodorod serişdelerinden beýleki tebigy baýlyklarymyzy çykarmak we gaýtadan işlemek, aýratyn-da, hususy pudagy we telekeçiligi goldamak babatda köp işleri göz öňünde tutduk diýip, döwlet Baştutanymyz belledi.
Hormatly Prezidentimiz Gurbanguly Berdimuhamedowyň nygtaýşy ýaly, geçirilen işleriň netijesinde, şu ýyl ýurdumyzda jemi içerki önümiň ösüşiniň 6,5 göterim bolmagyna garaşylýar. Görlen şol çärelerden başga-da, bu ösüşe tebigy gazyň daşary ýurtlara iberilýän möçberleriniň artmagy, giň gerim bilen amala aşyrylýan karz syýasaty we beýleki döwletlerden getirilýän harytlaryň ornuny tutýan önümleri öndürmek hem-de eksporty ösdürmek boýunça alnyp barylýan senagat syýasaty ýardam berýär. Şonuň bilen baglylykda, Döwlet býujetimiziň ýetmezçiligi iň pes derejede saklanyp galýar diýip, milli Liderimiz belledi.
Döwlet Baştutanymyzyň nygtaýşy ýaly, çaklamalara görä, puluň hümmetsizlenmegi hem durnukly ýagdaýda, takmynan, 6 göterim möçberde saklanar. Garaşylyşy ýaly, Döwlet býujeti hem girdejileriň we çykdajylaryň barabar möçberinde galar. Sebäbi, biz 2017-nji ýylda kabul eden ähli meýilnamalarymyzy we döwlet maksatnamalarymyzy ýerine ýetirdik. Geljek ýyl üçin gowy Döwlet býujetini kabul etdik. Zähmet haklarynyň, pensiýalaryň we döwlet kömek pullarynyň möçberini ýene-de 10 göterim ýokarlandyrdyk. Zähmet haklaryny tölemekde hem hiç hili mesele ýok.
Hormatly Prezidentimiziň belleýşi ýaly, şu ýyl Ministrler Kabinetiniň 52 mejlisi, Döwlet howpsuzlyk geňeşiniň 17 mejlisi, döwlet derejesinde dürli maslahatlaryň hem 42-si geçirildi. Halkara işleri barada aýtmak bilen, milli Liderimiz Gurbanguly Berdimuhamedow şu ýyl ýurdumyzyň Hökümet wekiliýetiniň daşary ýurtlara 8 sapary amala aşyrandygyny belledi. Daşary ýurtlaryň döwlet we hökümet baştutanlarynyň ýurdumyza 20 sapary bolup geçdi.
2017-nji ýylda Türkmenistanyň Prezidenti bilen daşary ýurtlaryň we halkara guramalarynyň resmi wekilleriniň, ministrler derejesindäki resmi adamlaryň, halkara we sebit guramalarynyň ýolbaşçylarynyň, ýurdumyzda ýerleşýän diplomatik wekilhanalaryň baştutanlarynyň, şeýle hem dürli halkara korporasiýalarynyň we kompaniýalarynyň ýolbaşçylarynyň köp sanly duşuşyklary geçirildi.
Döwlet Baştutanymyzyň belleýşi ýaly, geçip barýan ýylda Birleşen Milletler Guramasynyň Baş Assambleýasynyň 12-nji dekabry Halkara Bitaraplyk güni diýip yglan etmegini, Merkezi Aziýa üçin sebit merkeziniň orny hem-de ulaglaryň ähli görnüşleriniň arabaglanyşygyny berkitmek baradaky Rezolýusiýalarynyň kabul edilmegini, «Küştdepdi aýdym we tans dessurymyzyň» ÝUNESKO-nyň Adamzadyň maddy däl medeni mirasynyň sanawyna girizilmegini biziň diplomatiýamyzyň uly üstünligi hasaplap bolar.
Mundan başga-da, ýurdumyzyň 2017-nji ýylda Halkara Energetika Hartiýasynyň Konferensiýasyna, Araly halas etmegiň halkara gaznasynda 2017–2019-njy ýyllarda başlyklyk etmegi, Garaşsyz Döwletleriň Arkalaşygynyň Ýerine ýetiriji komitetiniň çäreleriniň 20-sine gatnaşmagy Bitarap döwletimiziň halkara guramalarynyň çäklerinde alyp barýan netijeli hyzmatdaşlygynyň aýdyň mysallary bolup durýar diýip, hormatly Prezidentimiz Gurbanguly Berdimuhamedow belledi.
Hormatly Prezidentimiziň nygtaýşy ýaly, Ministrler Kabinetiniň, Döwlet howpsuzlyk geňeşiniň mejlislerinde, döwlet maslahatlarynda, şeýle hem halkara derejesindäki saparlarda we duşuşyklarda çylşyrymly, syýasy, ykdysady we durmuş meselelerine seredildi. Şol meseleler boýunça biziň bitaraplyk hukuk ýagdaýymyzdan ugur alnyp, degişli çözgütler kabul edildi we resminamalara gol çekildi. Olaryň hemmesi, şeýle hem sazlaşykly, netijeli we maksada okgunly işleriň alnyp barylmagy, mähriban halkymyzyň giňden goldaw bermegi ykdysadyýetde we daşary syýasatda oňyn netijeleri gazanmagyň girewi boldy.
Ýakynda Türkmenistanda bolan Halkara pul gaznasynyň wekiliýeti bu ugurda geçirilýän işlere oňyn baha berdi. Ykdysady ulgamda kabul eden çözgütlerimiziň we saýlap alan ýolumyzyň dogrudygyny tassyklady diýip, döwlet Baştutanymyz belledi. Netijede, çylşyrymly şertlere garamazdan, şu ýyl bize örän köp işleri bitirmek we köp sanly meseleleri çözmek başartdy diýip, hormatly Prezidentimiz sözüni dowam etdi.
Şu ýyl biz Olimpiýa şäherjiginiň binalar toplumynyň gurluşygyny tamamladyk diýip, milli Liderimiz Gurbanguly Berdimuhamedow belledi. Ýapyk binalarda we söweş sungaty boýunça V Aziýa oýunlary ýokary derejede guramaçylykly geçirildi. Bu Oýunlara görlen taýýarlyk ýurdumyzda sporty ösdürmäge güýçli itergi berdi. Ussat türgenlerimiz şu ýyl geçirilen ähli halkara ýaryşlarynda 776 medala mynasyp boldular. Şolaryň 253-si altyn, 239-sy kümüş, 284-si hem bürünç medallardyr.
Döwlet Baştutanymyzyň belleýşi ýaly, Lebap welaýatynda kaliý dökünlerini öndürýän iri kärhana, Amyderýanyň üstünden geçýän demir ýol we awtomobil köprüleri, ençeme beýleki zawodlar we desgalar işe girizildi. Umumy meýdany iki million inedördül metrden hem geçýän ýaşaýyş jaýlarynyň, köp sanly çagalar baglarynyň, mekdepleriň we lukmançylyk edaralarynyň, «Awaza» milli syýahatçylyk zolagynda myhmanhanalaryň ulanmaga berilmegi bizi aýratyn-da begendirýär diýip, döwlet Baştutanymyz belledi.
Häzirki döwürde umumy bahasy 43 milliard amerikan dollaryna golaý bolan jemi 1660 desganyň gurluşygy alnyp barylýar diýip, milli Liderimiz Gurbanguly Berdimuhamedow sözüni dowam etdi. Şeýlelikde, Bitarap Watanymyz sebitde parahatçylygy we durnukly ösüşi pugtalandyrmaga, hoşniýetli goňşuçylyk hem-de hyzmatdaşlyk ýagdaýyny döretmäge uly goşant goşdy we goşmagyny dowam edýär.
Umuman, şu ýylda syýasy we ykdysady häsiýetli köp sanly dürli ýaramaz we oňyn ýagdaýlaryň bolandygyna, şu ýylyň ähli döwletler üçin örän kynçylykly gelendigine garamazdan, biz ýurdumyzda jemi içerki önümiň ösüş depgininiň ýokary derejede, ýagny 6,5 göterim bolmagyna garaşýarys. Şu ýylyň jemlerine baha berenimizde, umuman, 2017-nji ýyl kynçylykly bolsa-da, Garaşsyz Watanymyz we mähriban halkymyz üçin gowy ýyllaryň biri boldy diýip, ynam bilen aýdyp bileris diýip, Türkmenistanyň Prezidenti belledi.
Döwlet Baştutanymyz sözüni dowam edip, mejlise gatnaşyjylara geljek ýylda hem ýurdumyzda örän möhüm bolan birnäçe çäreleriň geçiriljekdigini ýatlatdy.Olaryň hatarynda Halk Maslahatynyň agzalarynyň saýlawlary, Agyr atletika boýunça dünýä çempionaty, Halkara awtoralli ýaryşy, şeýle hem «Türkmenistan–Owganystan–Pakistan–Hindistan» halkara gaz geçirijisiniň gurluşygyna başlamak ýaly çäreler bar, olaryň ählisi örän ýokary derejede geçirilmelidir.
Ata-babalarymyzyň müňlerçe ýyl mundan ozal binýadyny döredip giden demokratiýasynyň esaslary ýolbaşçylaryň saýlawlylygyny, häzirki aýanlyk şertlerinde aýdylyşy ýaly, her bir adamyň erk-islegini erkin beýan etmegini aňladýar. Bu meseleleriň ählisi biziň däp-dessurlarymyzda we kada-kanunlarymyzda öz beýanyny tapýar. Şonuň üçin hem, saýlawlar ýurdumyzyň ähli ýerlerinde guramaçylykly we tertip-düzgüne laýyklykda geçirilmelidir diýip, hormatly Prezidentimiz Gurbanguly Berdimuhamedow aýtdy.
Agyr atletika boýunça dünýä çempionaty, Halkara awtoralli ýaryşy barada aýtmak bilen, döwlet Baştutanymyz Türkmenistanyň şular ýaly iri sport çäresini indi birinji gezek geçirmeýändigini belledi. Dünýä derejeli bu ýaryşlary hem V Aziýa oýunlary ýaly, örän ýokary derejede we guramaçylykly geçirmek möhümdir.
«Türkmenistan–Owganystan–Pakistan– Hindistan» halkara gaz geçirijisiniň gurluşygyna ünsi jemlemek bilen, milli Liderimiz bu gaz geçirijiniň gurluşygyna gatnaşmaga we oňa öz maýa goýumlaryny goýmaga isleg bildirýän kompaniýalaryň köpdügini belledi. Onuň gurluşygynyň meýilnama laýyklykda alnyp barylýandygyny görensoňlar bolsa, oňa gatnaşmak isleýänleriň sany has-da artar diýip pikir edýärin diýip, hormatly Prezidentimiz belledi.
Şeýle hem döwlet Baştutanymyz Täze ýyl baýramy bilen bagly şäherlerimiziň we obalarymyzyň işini üpjün edýän ähli gulluklaryň nobatçylyk meselesiniň üstünde durup geçdi. Şoňa görä-de, baýramçylyk günleri ýurdumyzda ähli jemagat, energetika, suw üpjünçiligi gulluklary, hassahanalar, ýolagçy awtoulaglary, dükanlar takyk we bökdençsiz işlemelidir, şeýle hem ähli ýerde tertip-düzgüniň berjaý edilişine berk gözegçilik etmeli diýip, döwlet Baştutanymyz aýtdy.
Soňra milli Liderimiz Gurbanguly Berdimuhamedow geljek ýyl -- 2018-nji ýyl - It ýyly, Wepalymyzyň ýyly barada durup geçdi.
Ýyldyz hasapçylar iti parasatly, adalatly, üşükli jandar hasap edýärler. Onuň wepalydygyny, oňşuklydygyny belleýärler. Şunuň bilen baglylykda, döwlet Baştutanymyz ýetip gelýän ýylyň geçen ýyla garanyňda has durnukly hem-de sazlaşykly boljakdygy barada pikirini aýtdy. Itiň ynsana örän wepaly we mähirli bolýandygyny biz bilýäris. Ol hemişe kömege taýýar. Kömege mätäçleri goraýar, garşydaşlary ýaraşdyrýar. Başa betbagtçylyk düşende güýçli duşmana berk garşy durýar, päliýamanlar, işýakmazlar, kezzaplar bilen haklaşýar.
Şeýle hem, it örän birahat jandar. Ol bütin ýylyň dowamynda asuda durmuşymyzyň goragynda durýar. Özi-de hemişe adalatyň tarapynda, eýesine hiç haçan ikilik etmeýär. Şoňa görä-de, biz it ýylynda ähli zatlaryň göwnejaý, talabalaýyk we adalatly boljakdygyna bil baglap bileris. It ýagdaýyň üýtgäp durmagyny halamaýan hem bolsa, ýaşaýyş-durmuş şertleriniň gowulanmagy oňa ýaraýar diýip, döwlet Baştutanymyz belledi.
Şunuň ýaly astrologiki çaklamalar täze ýylyň düşümli bolmagyna umyt döredýär. Sebäbi, it ýyly erjel we jepakeş adamlara üstünlik getirýär. Sylag-hormat, ýokary mertebe, döwletlilik we bagtyýarlyk olaryň hemrasy bolýar. It biziň ruhubelent, göwnaçyk, şadyýan bolmagymyza ýardam berýär. Ak göwünli, hoşniýetli jandar şöhrata kowalaşmaýar.
Indiki ýyl dostluk we dogruçyllyk rowaçlanar. Hatda bäsdeşlerimiz bilen alyp barýan gatnaşyklarymyzda hem biz yza tesmän, öňden gelýän kada-kanunlarymyza ygrarly bolmalydyrys. Sebäbi, it ýylynda hiç kim bizi aldap ýa-da ýalňyşdyryp bilmez. Täze ýylda islendik işiň başyna barlanda, oňa döredijilikli çemeleşmeli. Nesip bolsa, it ýylynda biziň ähli ýollarymyz açyk bolar. Bu ýyl görlüp-eşidilmedik açyşlar ediler, ägirt uly taslamalar amala aşyrylar. Zähmetsöýer we işjeň adam öz göwnüne laýyk iş bilen meşgullanar. Onuň işleri ugruna bolar.
Täze ýyl adamlaryň saglygy bilen bagly düýpli mesele döremez diýip pikir edýärin. Ýöne, ýaramaz endikleri welin taşlamaly bolar. Temmäki we alkogolly içgiler ýaly zyýanly zatlara köp pul harç etmeli bolmaz diýip, hormatly Prezidentimiz Gurbanguly Berdimuhamedow belledi.
Indiki ýylda adamlar bilen hemişeki ýaly gowy gatnaşykda bolmaly. Şeýtsek, betniýetler golaýymyza-da gelip bilmez. Sebäbi, ýanymyzda Wepaly hem bar. Ol bolsa, ýagşylara ýagşy göz bilen garaýar. Şonuň üçin, özümizi ruhy taýdan kämilleşdirsek, ýagşylyk etsek, dostlukda ýaşasak, bähbitli bolar.
Täze ýyl bize bagt, söýgi hem-de eşretli durmuş getirer ýaly, şu kadalara eýermek zerur diýip hasap edýärin. Ilki bilen, durmuşda ownukçyl bolmaly däl. Hiç kime zelel ýetirmeli däl. Adamlara ynanmaly. Durmuş meselelerinde sabyr-kanagatly we parasatly bolmaly diýip, milli Liderimiz sözüni dowam etdi.
Döwlet Baştutanymyzyň belleýşi ýaly, Täze ýylyň nyşany bolan it - öý jandary. 2018-nji ýylda maşgala gymmatlyklaryna, agzybirlige, mähriban öý-ojagymyza aýratyn hormat goýmaly. It ýylynda köp wagtyňy maşgala ojagyňa sarp etmeli. Ýakynlaryňa goldaw hem kömek bermeli. Ýaňy hem belleýşim ýaly, it adalatly jandar. Adalat bar ýerinde bolsa, durmuşa höwes hem güýçli bolýar. Şeýle bolanda ýagşy özgerişlere, açylýan täze mümkinçiliklere, üstünliklere, dünýäde hakykatyň we adalatyň rowaçlanjakdygyna umyt artýar diýip, milli Liderimiz belledi.
Şoňa görä-de, Täze ýyla arassa we nurana oý-pikirler bilen gadam basmagyň zerurdygy barada pikirini aýtmak bilen, hormatly Prezidentimiz Gurbanguly Berdimuhamedow mejlise gatnaşyjylara oýlanyşykly we döredijilikli çözgütleri çykarmaly diýip, Täze ýylda rowaçlygyň hemra bolmagyny, eziz Watanymyzy mundan beýläk-de ösdürmekde, mähriban halkymyzyň durmuşyny has-da gowulandyrmakda ýene-de bir aýgytly ädimiň ädilmegini arzuw etdi.
Her ýyly belli bir şygar astynda geçirmegiň indi asylly däbe öwrülendigini bellemek bilen, döwlet Baştutanymyz geljek ýyl üçin şygaryň «Türkmenistan–Beýik Ýüpek ýolunyň ýüregi» diýlip kesgitlenendigini, şeýle hem 2018-nji ýylyň nyşanynyň hem tassyklanandygyny aýtdy. Bularyň ählisi bize bellän belent maksatlarymyza tarap öňe gitmäge kömek eder.
Türkmenistanyň Prezidenti Ministrler Kabinetiniň mejlisini jemläp, hemmeleri ýetip gelýän Täze ýyl bilen tüýs ýürekden gutlady hem-de Täze ýylda berk jan saglyk, maşgala bagtyýarlygyny, Berkarar Watanymyzyň gülläp ösmegi, mähriban halkymyzyň abadan durmuşda ýaşamagy ugrunda alyp barýan işlerinde uly üstünlikleri arzuw etdi.


text:
“Vodafone”
“Liberty Global”-y satyn alar
Beýik Britaniýanyň öýjükli aragatnaşyk operatory “Vodafone” ýakyn wagtda Ýewropanyň dört ýurdundaky “Liberty Global PLC” telekommunikasiýasynyň şahamçalaryny 23 milliard dollara satyn alar. Bu barada “The Wall Street Journal” neşiri habar berýär.
Neşiriň maglumatlaryna görä, “Liberty Global” özüniň Germaniýadaky, Wengriýadaky, Rumyniýadaky we Çehiýadaky şahamçalaryny britan operatoryna satmagy meýilleşdirýär. Bu babatdaky geleşigiň makullanmagynyň uzak wagta çekmegi mümkin, ýöne netijede, yklymda iň iri operatorlaryň biri emele geler.
“Vodafone Group” – telekommunikasiýa pudagynda dünýäde öňdebaryjy aragatnaşyk operatory bolup, özüniň garamagyndaky kompaniýalar we dünýäniň 30 ýurdundaky hyzmatdaşlarynyň torlary arkaly, takmynan, 500 million müşderä öz hyzmatlaryny hödürleýär.
“Liberty Global” – 2005-nji ýylda esaslandyrylan amerikan-britan telekommunikasiýa kompaniýasydyr. Ol Ýewropanyň 12 ýurduna hyzmatlaryny hödürläp, onuň düzüminde 26,7 müň adam zähmet çekýär.
Satyn almak barada ylalaşdy
Ýaponiýanyň farmasewtik kompaniýasy “Takeda Pharmaceutical” irland kompaniýasy “Shire”-yň paýnamasynyň bahasyny 47 funtdan 49 funta göterenden soňra, bu farmasewtik kompaniýany satyn almak barada gepleşik geçirdi. “Shire”-yň gymmatly kagyzynyň nyrhy 49,01 funta (66,3 dollara), kompaniýalaryň bütin nyrhy bolsa, 62 milliard dollara barabardyr.
2019-njy ýylyň birinji ýarymynda garaşylýan geleşik baglaşylandan soňra, “Takeda” takmynan, bileleşen kompaniýalaryň 50 göterim paýnamasyna eýe bolar. Geleşik her iki kompaniýanyň direktorlar geňeşi tarapyndan makullandy. Indi ol paýdarlar we degişli edaralar tarapyndan serediler.
Geleşigi maliýeleşdirmek üçin ýapon kompaniýasy “J.P. Morgan Chase Bank”, “Sumitomo Mitsui Banking Corporation” we “MUFG Bank” ýaly banklar bilen 30,85 milliard dollarlyk ylalaşyk baglaşdy.
Ýapon farmasewtik kompaniýasy “Takeda Pharmaceutical Сo.” Osaka şäherinde ýerleşýär. Kompaniýa 1781-nji ýylda esaslandyrylyp, bazarda korporasiýa hökmünde 1925-nji ýyldan bäri işleýär. Işgärleriniň sany 30 müň töweregi adam. Bu kompaniýa dünýäniň 70-den gowrak ýurdunda işleýär.
“Shire” farmasewtik kompaniýasy 1986-njy ýylda esaslandyryldy. Kompaniýanyň iş orny 22 müň adamdan ybarat. “Shire”-yň paýnamalary Londonyň gazna biržasynyň dolanyşygynda hereket edýär.
7,15 milliard
dollarlyk ylalaşyk
Şweýsariýanyň azyk kompaniýasy “Nestle” kofehanalary bilen meşhurlyk gazanan “Starbucks”-yň gaply harytlarynyň satuwyny, paýlanmagyny we marketing hukuklaryny satyn aldy. “Nestle” munuň üçin amerikan brendi bilen 7,15 milliard dollarlyk ylalaşyga gol çekendigini mälim etdi. “Starbucks” geçen ýyl çaý we kofe ýaly gaply harytlarynyň 2 milliard dollarlygyny satypdyr. Köpçülige ýaýradylan maglumatda “Starbucks”-yň 500 işgäriniň “Nestle”-e goşulandygy mälim edildi. “Nestle”-niň ýolbaşçysy Mark Şnaýder ylalaşygyň “Nestle”-niň iň esasy ösüp barýan ugry bolan kofe üçin ähmiýetli ädimdigine ünsi çekdi. “Starbucks”-yň ýolbaşçysy Kewin Jonson bolsa, bu ylalaşyk arkaly “Starbucks” harytlarynyň dünýäde millionlarça öýe ýetiriljekdigini aýtdy. Bilermenler ylalaşygyň “Nestle”-niň ABŞ-nyň kofe bazaryndaky paýyny artdyrjakdygyna ünsi çekýärler.


text:
Türkmen prezidentiniň hususy awtoserwisleriň we awtoýuwalgalaryň işine gözegçiligi güýçlendirmegi talap etmeginden bir hepde geçer-geçmez, ýurduň tas ähli sebitinde diýen ýaly awtoserwisler we awtoýuwalgalar ýapyldy.
“Häzir salgyt gullugy barlaýar’ diýip, awtoserwisler we ýuwalgalar ýapyldy. Ulagymyň ýagyny hem çalyşdyrmaga ýer ýok. Ýaşaýan ýerimizdäki hususy ussalar hem ulagyňy oňarmaga çekinýärler” diýip, änewli ýaşaýjylaryň biri gürrüň berdi.
Ýeri gelende ýatlatsak, Gurbanguly Berdimuhamedow 24-nji aprelde geçiren hökümet maslahatynda, häzirki döwürde ýurduň Içeri işler ministrliginiň ähli düzümleriniň “maddy enjamlaýyn binýadynyň berkidilýändigine, oňa dünýäniň öňdebaryjy tejribeleriniň işjeň ornaşdyrylýandygyna” garamazdan, paýtagtda we onuň töwereklerinde awtoulaglara hyzmat edýän bölümleriň bikanun hereket edýän ýerleriniň bardygyny aýdypdy.
Şeýle-de, ol ulaglary ýuwmak hyzmatyny ýerine ýetirýän bölümlerde köplenç halatda agyz suwunyň ulanylýandygyny, oňa ministrlik tarapyndan degişli gözegçiligiň ýola goýulmaýandygyny belläp, içeri işler ministrden “nogsanlyklary gyssagly düzetmek boýunça degişli işi alyp barmagy berk talap edipdi”.
“Ähli ugurlarda bolşy ýaly bu düzümlerde-de kanunçylygyň berjaý edilmegi, tertip-düzgüniň berkidilmegi, ulaglara hyzmat edýän bölümlere Salgyt gullugynyň yzygiderli gözegçiliginiň ýola goýulmagy döwrüň möhüm talabydyr” diýlip, resmi metbugatyň habarynda bellenildi.
Azatlyk Radiosynyň Aşgabatdaky çeşmeleriniň berýän maglumatyna görä, prezidentiň bu çykyşyndan soň, paýtagtdaky ähli awtoýuwalgalar we döwletiň eýeçiligindäki awtoserwislerden başgasynyň ählisi ýapylypdyr.
“Resmi ýagdaýa laýyk iş alyp barmaýandygymyzy aýdyp, ussahanalarymyzy ýapmagymyzy talap etdiler. Bu biziň çöregimizdi. Nädilende kärimizi kanuna görä dowam etdirip bolýandygy soralanda-da, hiç bir jogap bermeýärler” diýip, Aşgabadyň Köşi sebitindäki hususy awtoserwisiň eýesi, özüni Begenç diýip tanyşdyran ulag ussasy gürrüň berdi.
Begenç käbir ussalaryň gizlin ýagdaýda adamlaryň ulaglaryna ‘seredip berýändiklerini’, emma munuň üsti açylan halatynda 15 güne çenli administratiw tussaglygynyň hem berilip bilinýändigini aýtdy.
Galyberse-de, awtoýuwalgalaryň ýapylmagynyň netijesinde, ol ýerde işlänler bilen birlikde, adaty sürüjileriň hem dürli nogsanlyklar bilen ýüzbe-ýüz bolýandygyna üns çekilýär.
“[Aşgabatda] ulagyň hapa bolaýsa, [ýol gözegçilik işgärleri] hökman jerime salýarlar. Ýörite ýuwalgalaryň ýapylmagy bilen indi özüň bedrede suw daşap, ulagyňy ýuwmaly bolýarsyň” diýip, paýtagtly diňleýjilerimiziň biri aýdýar.
Ýeri gelende bellesek, Türkmenistanda awtoulagy hapa sürüjilere salynýan jerimäniň mukdary birinji gezekde 100 manada deň bolup, ikinji we ondan soňky gezeklerde 300 manada barabardyr. Awtoulagy hapa bolany sebäpli soňky alty aýyň dowamynda üç gezek jerime salnan sürüjileriň bir ýyla çenli sürüjilik şahadatnamasynyň elinden alynýan ýagdaýy-da bolýar.
Bu aralykda ýurtda müňlerçe awtoserwisleriň we awtoýuwalgalaryň ýapylmagy bilen birilikde, olaryň haçan işläp başlajakdygy ýa-da olaryň deregine hödürlenýän nähilidir bir alternatiwalar barada maglumat berilmeýär.
Azatlyk Radiosynyň degişli şäher we etrap häkimlikleri bilen habarlaşyp, bu soragyň jogabyny tapmak synanyşyklary hem netije bermedi.


text:
Türkiýäniň sosial ulgamlarynda awtoulag heläkçiligine uçrap, Stambulyň Maslak diýen ýerindäki "Ajybadem" keselhanasynda operasiýa ediljek Muhammet atly türkmen migrant üçin gyssagly 3-nji topar negatiw gan gözlenýändigi barasynda habarlar ýaýrady.
Türkiýäniň migrasiýa gullugynyň hasabatyna görä, ýurtdaky bikanun türkmen migrantlarynyň sany ýüz müňlerçe. Bu maglumat Türkiýedäki türkmen zähmet migrantlarynyň saglyk problemalaryny hem ýada salýar.
Eýsem, Türkiýedäki bikanun türkmen zähmet migrantlary saglyk kepilligi bolman öz sagyk ýagdaýlaryna nähili seretdirýärler? Şol bir wagtyň özünde maşgalaly hem çagaly, saglyk kepilligi bolmadyk türkmen migrantlarynyň saglyk problemalary nähili çözülýär?
Azatlyk Radiosy "Dünýä türkmenleri" gepleşiginiň bu sanyny Türkiýedäki bikanun türkmen migrantlarynyň saglyk problemalaryna gönükdirýär.
Stambulyň dürli döwlet hem hususy keselhanalarynda işlän türkmenistanly aktiwist Rozybaý bilen maşgalaly hem çagaly ýagdaýda Stambulda ýaşaýan Arslan öz terjibelerini dünýä türkmenleri bilen paýlaşýar.
Gepleşigi diňläp, siz hem bu ugurdaky öz tejribeleriňizi aşakdaky foruma teswir görnüşinde galdyryp bilersiňiz.


text:
Aşgabatda Täjigistanyň medeniýet günleri açyldy.
Türkmenistanyň we Täjigistanyň Medeniýet ministrlikleriniň bilelikde gurnan we Mukamlar öýünde geçirilen açylyş dabarasyna ýurt resmileriniň, Türkmenistandaky diplomatik missiýalarynyň wekilleriniň, döredijilik işgärleriniň gatnaşandygy habar berildi.
Täjigistanyň Türkmenistandaky medeniýet günlerine gatnamak üçin Aşgabada Täjigistandan şahyrlar, ýazyjylar, režissýorlar, hudožnikler we beýleki döredijilik wekilleri bardy.
Açylyş dabarasynda Täjigistanyň döwlet filarmoniýasynyň Akaşarif Juraýew adyndaky topary, Opera we balet döwlet akademiki teatryndan Şarofat Usmonowa, Täjigistanyň at gazanan artistkasy Parwin Ýusufi çykyş etdiler.
Täjigistanyň Türkmenistandaky medeniýet günleriniň çäginde “Aşgabat” kinoteatrynda çeperçilik we dokumental filmleri görkeziler.


text:
13 Şubat 2017 Pazartesi
Halkara Synçylary: Türkmenistanda Saýlawlar Ýokary Guramaçylyk Derejede, Giň Bäsdeşlik, Aýanlyk we Açyklyk Ýagdaýynda Geçdi
Şu gün Şanhaý Hyzmatdaşlyk Guramasy, Yslam Hyzmatdaşlyk Guramasy ýaly abraýly düzümleriň halkara synçylarynyň, şeýle hem Garaşsyz Döwletleriň Arkalaşygynyň synçylar toparynyň gatnaşmagynda geçirilen jemleýji metbugat maslahatynda Türkmenistanyň Prezidentiniň saýlawlaryna taýýarlyk çärelerine we olaryň geçirilişine guralan synlaryň netijeleri yglan edildi. Çärä ýurdumyzyň we daşary döwletleriň köpçülikleýin habar beriş serişdeleriniň wekilleri, şeýle hem Türkmenistanda Saýlawlary we sala salşyklary geçirmek baradaky Merkezi toparyň, welaýatlaryň we paýtagtymyzyň saýlaw toparlarynyň agzalary gatnaşdylar.
Toparlaryň ýolbaşçylary ýygnananlaryň öňünde çykyş etmek bilen, ýurdumyzyň ýolbaşçy düzümine we Merkezi saýlaw toparyna döwletimiziň durmuşynda möhüm ähmiýeti bolan jemgyýetçilik-syýasy waka gatnaşmaga döredilen mümkinçilik üçin hoşallyk bildirdiler. Türkmenistanda Prezident saýlawlarynyň ýokary guramaçylyk derejesinde, açyklyk we aýanlyk, şeýle hem saýlawçylaryň işjeňligi ýagdaýynda geçirilendigi kanagatlanma bilen bellenildi.
Bellenilişi ýaly, synçylar toparlarynyň saýlawlaryň geçişine beren bahalary saýlawlara görlen taýýarlygyň we onuň geçişiniň anyk ýagdaýyny has aýdyňlygy bilen äşgär edýär. Çykyş edenleriň pikirine görä, gelnen netijeler milli saýlaw kanynçylygyna geçirilen synlara, toparlaryň agzalarynyň biziň ýurdumyzda bolan döwründe toplan anyk maglumatlaryna esaslanýar. Ýokary döwlet wezipesine dalaşgärler bilen geçirilen duşuşyklarda halkara düzümleriniň wekilleri her bir dalaşgäriň maksatnamasynyň halkymyzyň durmuş ulgamynyň üpjün edilmegine we ýurdumyzyň geljekki ösüşine gönükdirilendigine göz ýetirdiler.
Ses bermek döwründe ýüze çykarylan kemçilikler barada aýtmak bilen, toparlaryň ýolbaşçylary olaryň esasan tehniki häsiýetdedigini we saýlawlaryň açyklygyna hiç hili täsiriniň ýokdugyny nygtady.
Toparlaryň ýolbaşçylary umumy pikiri yglan edip, Türkmenistanda Prezident saýlawlarynyň ähli kadalara laýyk, durnukly ýagdaýda geçendigini bellediler. Berlen bahalara görä, saýlawlaryň deslapky netijeleri türkmen halkynyň ýurdumyzyň häzirki ýolbaşçysynyň alyp barýan we döwletiň sazlaşykly ösüşine gönükdirilen parahatçylyk, durnukly ösüş ugry üçin ses berdiler. Çykyşlarda bellenilişi ýaly, türkmen halkynyň bähbidini nazarlaýan döwlet syýasaty seçilip alnan ýoluň dürsdügini has aýdyňlygy bilen tassyk edýär.
Kaydol: Kayıt Yorumları (Atom)


text:
Küşt nähili oýnalýar: Düzgünler we başlangyç
Dünýädäki iň meşhur oýun bolan küşti öwrenmek hiç wagt hem giç däldir! Küşt düzgünlerini öwrenmek aňsatdyr:
1-nji ädim: Küşt tagtasyny nähili düzmeli
Oýun başynda küşt tagtasy her oýunçynyň sag tarapynda ak(ýa-da açyk) reňkli öýjük bolar ýaly şekilde bolýar. Çöpler hem her gezek edil şol şekilde düzülýär. Ikinji hatar (ýa-da setir) pyýadalar bilen düzülýär. Ruhlar burçda, ýanynda atlar, ýanynda piller, iň soňunda hemişe öz öýjüginiň reňkindäki öýjükde bolýan wezir(aklaryň weziri ak öýjükde, garalaryňky gara öýjükde) we soňra Şa galan soňky öýjükde.
2-nji ädim: Küşt çöpleri nähili göçýär
6 dürli çöpüň hersiniň göçümi üýtgeşikdir. Çöpler beýleki çöpleriň üstünden ätläp bilmez (at ätläp bilýär) we öz çöpleriniň bar öýjügine göçüp bilmez ýöne olar garşydaş çöpüň duran öýjügine göçüp biler, garşydaşyň çöpi alynar netijede. Çöpler esasan başga çöpleri alyp biljek, öz çöplerini gorap biljek we möhüm öýjüklere täsir edip biljek ýerine göçülýär.
Küştde şah nähili göçýär?
Şa iň wajyp çöpdür emma iň ejizidir hem. Şa islendik tarapa diňe 1 öýjük göçüp bilýändir, ýokaryk, aşak, gapdallaýyn ýa-da gytaklaýyn. Şa asla şah boljak öýjüge göçüp bilmez. Şa başga çöp tarapyndan hüjüm astyndaka "şah" ýüze çykýar.
Küştde wezir nähili göçýär?
Wezir iň güýçli çöpdür. Ol islendik tarapa göçüp biler - öňe, yza, gapdallaýyn ýa-da gytaklygyna. Mümkin boldugyça uzaga gidip biler emma öz çöpleriniň üstünden ätläp bilmez. Beýleki çöpler ýaly, wezir garşydaşyň çöpüni ele geçirse onuň göçümi şo öýjükde tamamlanmalydyr. Ak wezir gara ruhy ele geçirmegine we netijesinde şa göçmäge mejbur bolşuna üns beriň.
Küştde ruh nähili göçýär?
Ruh isläniçe göçüp biler emma diňe öňe, yza we gapdallara. Ruhlar bir birini goraýarka we bile işleýärka hasam güýçlidir!
Küştde pil nähili göçýär?
Pil isläniçe uzaga göçüp biler emma diňe gytaklygyna. Her pil bir reňkde başlaýar (açyk ýa-da doýgun) we hemişe şol reňkde bolmalydyr. Piller bilelikde gowy işleýärler sebäbi olar bir-biriniň ejizligini ýapýarlar.
Küştde at nähili göçýär?
Atlaryň göçümi beýlekileriňkiden gaty üýtgeşikdir - 1 ugurda 2 öýjük we 90 dereje burçda ýene bir öýjük, L harpy ýaly. Atlar şol bir hatarda başga çöpler üstünden ätläp bilýän ýekeje çöpdür.
Küştde pyýada nähili göçýär?
Pyýadalar adatdan daşarydyr sebäbi olar başga şekilde göçýär we ele geçirýär: öňe tarap göçýärler emma gytaklygyna alýarlar. Pyýadalar diňe öňe bir göçüm göçüp bilýär olaryň öňe iki öýjük göçüp biljek ilkinji göçüminden daşary. Pyýadalar gytaklygyna öňündäki bir öýjükdäkini alyp biler. Olar asla ya göçüp ýa alyp bilmezler. Eger-de öňünde başga çöp duran bolsa pyýadalar göçüp bilmezler ýa-da öňündäki çöpi ýok edip bilmezler.
3-nji ädim: Küştiň aýratyn düzgünlerini öwreniň
Küştde logika gabat gelmeýän ýaly görünýän birnäçe aýratyn düzgünler bardyr. Bu düzgünler oýny has gyzykly ýagdaýa getirmek üçin döredilendir.
Küştde pyýadany nädip beýgeltmeli
Pyýadalaryň ýene bir aýratyn ukyby bardyr, ol hem olaryň tagtanyň ahyryna ýetmegi bilen beýleki islendik bir çöpe öwrülip bilmegidir (muňa beýgeltme diýilýär). Pyýada islendik çöpe öwrülip biler. Kän duş gelýän bir ýalňyşlyk pyýadalaryň diňe bir alynan çöp bilen üýtgedilip bilinmegidir. Bu dogry DÄL. Pyýada adatça wezirlige beýgeldilinýär. Diňe pyýadalar beýgeldilip biliner.
Küştde en passant nähili amala aşyrylýar?
Pyýadalar hakdaky iň soňky düzgün Fransuzçada "geçýärkä" diýen manyny berýän "en passant" düzgünidir. Pyýada ilkinji göçüminde 2 öýjük göçmegi netijesinde garşydaş pyýadanyň ýanyna ýerleşse (beýtmek bilen o pyýadanyň iýip biljek öýjüginden ätleýär) onda garşydaş pyýada geçýän pyýadany alyp biler. Bu ele geçirme şo göçüm göçülen badyna ýerine ýetirilmelidir, beýdilmese garşydaş pyýadanyň ele geçirme mümkinçiligi ýitýändir. Bu seýrek gabat gelýän emma ähmiýetli düzgüne has gowy düşünmek üçin aşakdaky mysala tyklaň.
Küştde rakirowka nähili edilmeli
Ýene bir aýratyn küşt düzgüni bolsa rakirowkadyr. Bu göçüm size 2 ähmiýetli zady bir göçümde amala aşyrmaga mümkinçilik berer: şaňyzy howpsuz ýere eltiň we ruhyňyzy burçdan oýna alyň. Oýunçy öz göçüminde patyşyny bir gapdala 2 öýjük göçüp biler we şo tarapdaky burçdaky ruhuny şanyň beýleki tarapyna alyp biler. (Aşakdaky mysala serediň.) Ýöne rakirowka etmek üçin aşakdaky şertlere gabat gelinmelidir:
- bu o şanyň ilkinji göçümi bolmalydyr
- bu o ruhuň ilkinji göçümi bolmalydyr
- Rakirowka üçin şa bilen ruhyň arasynda hiçhili çöp bolmaly däl
- Şa şahda bolmaly däl we şahyň üstünden geçmeli däl
Şanyň kenara ýakyn tarapyna rakirowka etseňiz muňa şatarap rakirowka diýilýär. Weziriň durýan tarapyna rakirowka etseňiz muňa wezirtarap rakirowka diýilýär. Haýsy tarapdygyna seretmezden şa hemişe 2 öýjük süýşmeli rakirowkada.
4-nji ädim: Birinji bolup kim göçýändigine göz ýetiriň
Aklar hemişe birinji bolup göçýändir. Şeýlelikde, küştçiler kimiň ak tarapy aljakdygyny teňňäni howa oklamak ýa-da bir oýunçynyň elinde gizlenen pyýadany beýleki oýunçy çaklamagy ýaly şowlulyk esasynda kesgitleýär. Ondan soňra aklar göçýär, soňam garalar, soňra ýene aklar we soňra ýene garalar, oýun tamamlanýança şeýle dowam edýär. Oýna başlamak aklara göni hüjüme geçmek mümkinçiligini berýän iňňän kiçi öňdelikdir.
5-nji ädim: Ýeňişe eltýän düzgünlere ser salyň
Küşt oýnuny soňlandyrmagyň 2 ýoly bardyr: mat arkaly ýa-da deňlik bilen.
Küştde mat nähili amala aşyrylýar?
Oýnyň maksady garşydaş şany mat etmekdir. Mat, şa şah astynda we şahdan halas bolup bilmeýän ýagdaýynda ýüze çykýar. Şa şahdan çykmagynyň diňe 3 ýoly bardyr: başga ýere süýşmek (emma rakirowka bolanok şah berilende), şahy başga çöp bilen ýapmak ýa-da şah berýän çöpi iýmek. Şa şahdan halas bolup bilmeýän bolsa onda oýun tamamlanandyr. Adatça şah tagtadan aýrylmaýar, diňeje oýun gutarandygy yglan edilýär.
Küştde deňlik nähili amala aşyrylmaly
Käte küşt oýunlary ýeňiji bilen dälde deňlik bilen tamamlanýar. Küşt oýny deňlik bilen tamamlanmagy üçin 5 sebäp bolup biler:
- Haçanda bir oýunçy öz göçüm gezeginde şasy şah astynda däl hem bolsa kanuna laýyk göçümi galmadyk ýagdaýynda pat ýagdaýy ýüze çykýar
- Oýunçylar ylalaşyp deňlik yglan edip bilerler
- Tagtada mat eder ýaly ýeterlik çöp ýok (meselem: şa vs pil bilen şa)
- Eger şol bir göçüm üç gezek gaýtalansa ( yzly yzyna bolmasy hökman däl) bir oýunçy deňlik yglan edip biler
- Pyýada göçülmezden ýa-da çöp ele geçirilmezden yzly-yzyna 50 göçüm oýnalmagy
6-njy ädim: Ýönekeý küşt strategiýalaryny öwreniň
Her bir küşt oýunçysynyň bilmeli dört sany zady bar:
Şaňyzy goraň
Şaňyzy adatça has howpsuz bolýan ýeri bolan burça geçiriň. Rakirowkany soňa goýmaň. Adatça mümkin boldukça çalt rakirowka etmelisiňiz. Unutmaň, mat etmäge näçe ýakyn hem bolsaňyz munuň ähmiýeti ýokdur öz şaňyz ilki mat edilse!
Çöpleri mugt bermäň
Ünssüzlik zerarly ýitirmäň çöpleriňizi! Her bir çöp gymmatlydyr we mat edere çöpüňiz bolmasa siz ýeňiş gazanyp bilmersiňiz. Köp oýunçylaryň çöplerine baha biçmek üçin ulanýan ýönekeýje sistemasy bardyr. Her bir çöp näçä durýar?
- Pyýada bir pyýada deň
- At üç pyýada deň
- Pil üç pyýada deň
- Ruh 5 pyýada deň
- Wezir 9 pyýada deň
- Şa elýetmezdir
Oýun gutaransoň bu ballaryň bir manysy ýok - bu diňe oýun dowamynda haçan ele geçirmelidigine, söwdalaşmalydygyna ýa-da başga göçümler etmäge karar berip bilmegiňiz üçin ýönekeýje sistema.
Tagtanyň merkezini ele geçiriň
Çöpleriňiz we pyýadalaryňyz bilen merkezi ele geçirmäge synanyşmaly we ele geçirmelisiňiz. Eger-de merkezi ele geçirip bilseňiz göçmek üçin has giň ýeriňiz bolar we garşydaşyňyza özi üçin amatly ýerleri tapmagy kynlaşdyrarsyňyz. Ýokarda görkezilen mysalda aklar merkezi ele geçirmek üçin gowy göçümler edýärkä garalar erbet göçümler edýär.
Ähli küşt çöpleriňizi ulanyň
Ýokarda görkezilen mysalda aklaryň ähli çöpleri söweş meýdanyna çykan! Çöpleriňiz soňky hatarda otursa olaryň peýdasy ýok. Şa hüjüm edeniňizde has köp kuwwatyňyz bolary ýaly ähli çöpleriňizi oýuna çykaryň. 1 ýa-da 2 çöp bilen hüjüm etmek hiç bir güýçli garşydaşa garşy peýda etmez.
7-nji ädim: Dowamly oýnamak bilen amal ediň
Küştde ökdeleşmek üçin edip biljek iň ähmiýetli zadyňyz dowamly küşt oýnamakdyr. Öýüňizde oýnamak ýa-da onlaýn oýnamak möhüm däldir, ökdeleşmek üçin dowamly oýnamalysyňyz. Bu wagtlar onlaýn oýnamak aňsatdyr! Küşt oýnamaga salgy üçin tyklaň.
Küşt wariantlary nähili oýnalýar
Köpler küşti standart düzgünler bilen oýnaýan bolsa käbir adamlar küşti üýtgeşik düzgünler bilen oýnamagy halaýar. Beýle düzgünli küştlere "küşt wariantlary" diýilýär. Her wariantyň öz düzgüni bardyr.
Küşt960 nähili oýnalýar
Küşt960 yzdaky çöpleriň çem gelen şekilde düzülmeginden daşary küştiň ähli düzgünlerine eýerýär. Rakirowka edil standart küştdäki ýaly Şa we Ruhuň adaty rakirowka öýjüklerine (g1 we f1 ýa-da c1 we d1) ýerleşmegi bilen edilýär. Küşt960 edil standart küşt ýalydyr emma açylyşlarda has köp warianta eýedir.
Küşt bäsleşik düzgünleri bilen nähili oýnalýar
Köp bäsleşikler şol bir düzgünler bilen gurnalýar. Bu düzgünler öýüňizde ýa-da onlaýn oýnaýarkaňyz hökmany däldir ýöne şonda-da o düzgünler bilen türgenleşmek peýdaly bolup biler size.
- Ellemek düzgüni - Eger-de oýunçy bir çöpüni ellese kanuny göçüm mümkin boldukça şony göçmelidir. Eger-de oýunçy garşydaşyň çöpüni ellese ol çöpi almalydyr. Çöpi tagtada düzeltmek isleýän oýunçy ilki bilen öz niýetini mälim etmelidir "düzeltmekçi" diýmek bilen.
- Sagatlar we wagtlar - Köp bäsleşikler her oýna giden wagta gözegçilik etmek üçin küşt sagady ulanýarlar, her bir göçüm üçin däl. Her oýunçy oýun üçin deň wagt alýar we o wagty nähili harjajakdygyna özi karar berýär. Oýunçy göçen badyna düwmä basar garşydaşynyň wagtyny başlatmak üçin. Eger-de bir oýunçynyň wagty gutarsa we beýleki oýunçy emine ýüz tutsa onda wagty gutaran oýunçy utulandygy bolýar (eger-de garşydaş mat etmäge ýetmekden az çöpi galmadyk bolsa, beýle bolsa oýun deňlikdir).
Ýygy-ýygydan soralýan küşt soraglary (ÝÝSS)
Küştde nädip ökdeleşip bilerin?
Düzgünleri we ýönekeý strategiýalary bilmek diňe bir başlangyçdyr - küştde bütin ömrüňizde hem öwrenilip binlimejek gaty kän zat bardyr. Ösmek üçin siz 3 zat etmelisiňiz:
- Köp wagt harjaň küşte - Oýnamagy dowam ediň! Mümkin boldugyça köp oýnaň. Ýeňilseňiz hem ýeňseňiz hem her bir oýundan tejribe gazanarsyňyz.
- Küşt sapaklary arkaly öwreniň - Çyndanam gysga wagtda ökdeleşmek isleýän bolsaňyz onda siz käbir onlaýn küşt sapaklaryna gatnaşmaly. Onlaýn sapaklary şu taýda tapyp bilersiňiz.
- Ruhybelent boluň - Ähli oýunlaryňyzda ýeňiş gazanmasaňyz ruhdan düşmäň. Herkim hem utulýar, dünýä çempionlary hem. Ruhybelentlige dowam etdikçe we utulan oýunlaryňyzdan sapak aldykça küştden elmydama lezzet alyp bilersiňiz!
Küştde iň gowy ilkinji göçüm näme?
Küştde hemmeler tarapyndan ykrar edilen iň gowy göçüm ýok hem bolsa merkezi başdan ele geçirmek üçin göçmek möhümdir. Munuň netijesinde köp oýunçylar merkezi pyýadalaryndan birini göçýärler (weziriň ýa-da şanyň öňündäki). Käbir oýunçylar bolsa 1. c4 ýa-da 1. Af3-i saýlaýarlar. Bobby Fischer şanyň pyýadasyny 1. e4-e göçmek iň gowy göçümdigine ynanýardy.
Küştde haýsy reňk başlaýar?
Aklar hemişe ilkinji göçýändir.
Pyýada yza göçüp bilermi?
Pyýadalar yza ýöränok emma pyýada tagtaň garşy tarapyna ýetende siz ony başga çöpe beýgeltmelisiňiz (mysal üçin: wezir). Ondan soňra edil şo çöp ýaly hereket edip biler we yza hem göçüp biler.
Küştde şol bir wagtda 2 çöpi göçmek mümkinmi?
Göçüm gezegiňizde diňe 1 çöpi göçüp bilersiňiz bir ýagdaýdan daşary: rakirowka edeňizde şah we ruhy bir wagtda göçýäňiz.
Iň ähmiýetli küşt çöpi haýsydyr?
Şa iň wajyp küşt çöpüdir. Şany elden giderseňiz utularsyňyz emma wezir iň güýçli küşt çöpidir.
Küşt haçan oýlanyp tapylan?
Küşt oýnynyň asly takyk belli däl emma mundan 2 müň ýyl ozal hindiler tarapyndan oýnanan küşte meňzeş oýunlardan dörändigine ynanylýar. Bugün bilýän küşt oýnymyz ýewropada meşhur bolan we 15-nji asyrdan bäri oýnalýar.
Küştde maksat näme?
Küşt, garşydaş reňkli öýjüklerden emele gelen 64 öýjükli tagtada biri-birine garşy 2 adam tarapyndan oýnalýan oýundyr. Her oýunçynyň 16 çöpi bardyr: 1 şa, 1 wezir, 2 ruh, 2 pil, 2 at we 8 pyýada. Oýnyň maksady garşydaş şany mat etmekdir. Haçanda şa hüjüm astyndaka we hüjümden gaçyp bilmeýärka mat hadysasy ýüze çykýar.
Küşte başlamaga taýynmyň? Chess.com-a agza bolup küştüň hözirini görmäge başlaň!


text:
Režissýory: Won Staýn
Keşplerde: Margo Robbi, Saýmon Pegg, Dekster Fletçer, Maks Aýrons, Maýk Maýers, Jourdan Dann, Mattýuw Lewis, Tomas Turguz
Ssenariçisi: Won Staýn
Prodýuserleri: Dewid Barron, Molli Hassell, Arianne Freýser, Margo Robbi, Tom Akerli, Jouzi MakNamara, Sofia Kerr, Teun Hilt
Öndüriji: “Highland Film Group”, “Hassell Free Productions”, “Mischellanous Entertainment”, “RuYi Media”, “Subotica”, “Beagle Pug Films”, “LuckyChap Entertainment”; Paýlaýjy: “RLJE Films”, “Arrow Films”; Dowamlylygy: 90 minut; Görnüşi: drama, triller, kraým; Ýurdy: Angliýa, Wengriýa, Irlandiýa, ABŞ; Dili: iňlisçe.
Won Staýnyň ilkinji režissýorlyk işi bolan “Terminal” filminde tanymal aktrisa Margo Robbi, şol sanda, Saýmon Pegg, Dekster Fletçer, Maks Aýron, Maýk Maýers ýaly artistler dürli keşpleri janlandyrýar. Filmiň ssenarisi-de režissýoryň özüne degişli bolup, kino Wengriýanyň paýtagty Budapeştda surata alyndy. Önümçiligine angliýaly, wengriýaly, irlandiýaly hem-de amerikaly şereketlerdir prodýuserleriň goşant goşan filmi 90 minutlap dowam edýär. Filmde iki jenaýatçy, bir mugallym, bir işgär hem-de ofissant gyzyň birr-biri bilen gabatlaşýan dawaly, goh-galmagally durmuşlary barada gürrüň berilýär.


text:
Türkmenstanly graždan aktiwisti Nataliýa Şabunts Aşgabatda hüjüme sezewar edildi.
Adam hukuklaryny goraýjy Şabuntsyň Azatlyk Radiosy bilen söhbetdeşliginde aýtmagyna görä, 20-nji awgustda irden iki sany nätanyş zenan oňa kemsidiji we paýyş sözler bilen topulypdyr, haýbat atypdyr we daşlapdyr.
Azatlyk Radiosy: Nataliýa, Size edilen hüjüm barada gürrüň beriň, näme boldy?
Nataliýa Şabunts: Bu, ýekşenbe güni irden boldy. Men adatdakysy ýaly ir sagat ýediniň ýarynda itlerimi gezdirmek üçin köçä çykdym. Men yzyma gaýdyp gelýärkäm, iki sany çagaly zenany gördüm. Käbir adamlaryň itleri gowy görmeýändigini we gorkýandygyny bilip, olaryň deňimden geçmegine garaşyp, itlerimi gyra çekip durdum. Zenanlar ýanyma golaýlanynda, olaryň biri birden gygyryp başlady: “Rus doňuzy, goýun”, diýip. Men olara: “Muny maňa aýdýaňyzmy?” diýdim. Ol hem: “Sen itleriňi gezdirýäň, çagalarymyz itden gorkýar, bar git Orsýete we şol ýerde it sakla” diýip gygyrdy.
Çynymy aýtsam, alasarmyk ýagdaýa düşüpdim. Beýle zada garaşmandym. Çetde bir ýigit duran eken, men ony irden hem görüpdim, emma ähmiýet bermändim. Onuň ýanyna baryp: “Kömek ediň, maňa azar berýärler” diýsem, ol sesini çykarmady. Zenanlar bolsa: “Biz seni türmä basarys, häzir polisiýany çagyrarys” diýdiler. Olaryň ýanynda iki sany kiçi ýaşly çaga bardy, aýallar gygyryp başlanda, bir çaga aglady. “Ine, meniň çagam itden gorkýar” diýip, zenan kemsidiji zatlary aýdyp topuldy.
Men olardan daşlaşjak bolýan, olaram yzymdan eňýär. “Itden gorkýan bolsaň näme üçin yzyma düşýäň?” diýdim. Öýüň deňinden geçjek bolsam, hälki ýigit hem yzyma düşdi. Meniň ony öýümiň golaýynda öň hem ençeme gezek görenim ýadyma düşdi. Öz goňşularymyň gözüniň öňünde bolaýyn diýip, öýe golaýlanymda, maňa iki sany daş atdylar. “Nirä barýaň gel gepleşeli” diýip olar özlerini örän agressiw alyp bardylar. Şol iki aýalyň biri - has ýaşragy gygyryp, meni ençeme gezek çümmüklemäge synanyşdy. Meniň ýanymda iki sany it bardy - biri kiçijik pekines elimdedi, beýlekisi türkmen tazysy ýanymda. Şol zenan elimdäkini urup, tazyny hem aýagy bilen depmäge topuldy. Meniň pikirimçe, ol itleriň ses etmegini ýa-da dişlemegini isläpdi, emma itim gorkak bolup çykdy.
Azatlyk Radiosy: Nataliýa, Siz ol ýagdaýdan nädip gutuldyňyz?
Nataliýa Şabunts: Dükanyň öňünde adamlar jemlenip durdy. Käbirleri çete çekildiler, iti aýagy bilen depmäge synanyşanlar hem boldy, emma köpüsi ol aýallara: “Size näme gerek? Goýuň ony öz erkine” diýip, maňa goldaw bildirdiler. Bir türkmen adam aýallaryň üstüne gyryranda, olar biraz saklandy, men hem öýe girip gitdim. Aýallar meniň yzymdan her hili elhenç zatlary gygyryp, haýbat atyp galdylar. “Git, Orsýete, bärde hemme zat gowy, biz näme islesek edýäris, biz bagtly ýaşaýarys, git Orsýete” diýip gygyryp galdylar.
Çynymy aýtsam, şeýle zada asla garaşmandym.
Itlerimi öýe eltdim, derrew yzyma çykyp, olary surata düşürjek boldum, emma aýallar eýýäm gidipdir. Meniň pikirimçe, olar prowokasiýa gurnajak boldular. Olar ýaş çagalar bilen şeýle irki sagatlarda köçede näme işleýärler? Men olar ýörite bahana gözläp, ýagdaýy urşa ýetirjek boldular diýip pikir edýärin.


text:
27 Mart 2015 Cuma
Internetiň Her Bir Raýat Üçin Elýeterli Bolmagy
Türkmenistanyň Ministrler Kabinetiniň 20-nji martda bolan mejlisinde hormatly Prezidentimiz Gurbanguly Berdimuhamedow telekommunikasiýalar ulgamynda ýokary tehnologiýaly ulgamlaryň bolmagynyň ýurdumyzyň durmuş-ykdysady ösüşiniň we üstünlikli halkara hyzmatdaşlygynyň möhüm şertidigini belläp, bu pudaga iň täze tehnikalary, enjamlary we innowasion tehnologiýalary çekmegiň wajypdygyna ünsi çekdi.
Şunuň bilen baglylykda, döwlet Baştutanymyz ýurdumyzda Internetiň we häzirki haman aragatnaşyk serişdeleriniň her bir raýat üçin elýeterli bolmagy üçin ähli şerleriň döredilýändigini nygtap, telekommunikasiýalary yzygiderli ösdürmäge uly ähmiýet berilýändigini belledi.
Türkmenistanyň Aragatnaşyk ministrliginiň “Türkmentelekom” elektroaragatnaşyk döwlet kärhanasynda TDH-nyň habarçysyna gürrüň berişleri ýaly, häzirki wagtda Internete ýokary tizlikli girmegi üpjün edýän simsiz aragatnaşyk ulgamyny giňeltmek boýunça işler ýokary depginde alnyp barylýar.
Hususan-da, şu günler golaýda Aşgabatdaky “Berkarar” söwda merkezinde açylan Wi-Fi formatynyň ulgamyna ulanyjylaryň birikmeginiň mümkinçilikleri artýar. “Berkarar” sebitde söwda meýdançalarynyň we dynç alyş merkezleriniň iri toplumydyr. Aşgabatlylaryň we paýtagtymyzyň myhmanlarynyň iň gelim-gidimli ýerleriniň biri bolan “Aşgabat” seýilgähiniň çäginde hem ýokary tizlikli Wi-Fi ulgamynyň elýeterliligini üpjün etmek üçin enjamlary gurnamak boýunça işler alnyp barylýar. Döwlet Baştutanymyzyň başlangyjy boýunça bu seýilgähiň durky doly täzelendi we döwrebaplaşdyryldy.
Türkmen paýtagtynda Wi-Fi ulgamyny döretmek işi geçen ýylyň sentýabrynda geçirilen telearagatnaşyk, telemetriýa, habar beriş tilsimatlarynyň we teleradioýaýradyş enjamlarynyň “Türkmentel-2014” atly VIII halkara sergisiniň öňüsyrasynda geçirilip başlandy. Şu döwrüň içinde Wi-Fi ulgamy “Ylham” seýilgähini, TMsell öýjükli aragatnaşyk ulgamynyň operatory bolan “Altyn asyr” kompaniýasynyň merkezi edarasyny, paýtagtymyzdaky demir ýol we halkara awtomobil menzillerini, Aşgabadyň halkara howa menzilini gurşap aldy. Şeýle hyzmatlar dynç alyş merkezleriniň we aragatnaşyk bölümleriniň hem birnäçesinde hödürlenilýär.
“Türkmentelekomyň” Wi-Fi ulgamlarynda hasaba alynan ulanyjylaryň sany müňlerçedir. Aragatanşyk kärhanasynda habar berişleri ýaly, ulanyjylar simziz ulgamyň hyzmatyndan 12 müň gezekden gowrak peýdalandylar. Bu sanlar günsaýyn artýar. Paýtagtymyzyň ýokarda agzalyp geçilen söwda merkezi bolsa ulgamdan ulanyjylar üçin iň meşhur ýere öwrüldi. Şol ýerde gije-gündiziň dowamynda birikmeleriň sany durnukly ýüzden geçýär.
Ýokary tizlikli Wi-Fi ulgamlaryny kemala getirmek üçin zerur bolan tehnologiki ulgamlary gurnamak boýunça işler "Awaza" milli syýahatçylyk zolagynyň myhmanhanalarynda we iri desgalarynda hem alnyp barylýar. Şeýle ulgamlar ýurdumyzyň Arçman, Mollagara, Baýramaly ýaly şypahanalarynda we beýleki ýerlerinde hem dörediler.
Geljekde türkmen hemrasynyň goýberilmegi, Türkmenistany dünýä bilen baglanyşdyrýan opdiki-süýümli ulgamlaryň çäginiň giňeldilmegi bu ulgamda täze mümkinçilikleri açýar. Bu tagallalar dünýäniň telekommunikasiýalar ulgamyna elýeterliligiň ugurlaryny giňeltmäge mümkinçilik berer, Isleg bildirilýän hyzmatlary hödürlemegiň şertlerini gowulandyrmak, olaryň hilini we möçberini ýokarlandyrmak üçin täze mümkinçilikleri üpjün eder.
Kaydol: Kayıt Yorumları (Atom)


text:
16 Ocak 2017 Pazartesi
Jumanazar Annaýew Balkan Welaýatynyň Saýlawçylary Bilen Duşuşdy
Türkmenbaşyda Balkan welaýatynyň saýlawçylarynyň döwlet baştutany wezipesine dalaşgär, Mary welaýatynyň häkiminiň orunbasary Jumanazar Annaýew bilen duşuşygy boldy. Duşuşyk Türkmenbaşydaky nebiti gaýtadan işleýän zawodlar toplumynyň medeni- sport merkezinde boldy. Oňa ýerli häkimiýet düzümleriniň ýolbaşçylary, edara-kärhanalaryň, jemgyýetçilik guramalarynyň wekilleri, hormatly ýaşulular we ýaşlar gatnaşdylar.
Ynanylan wekil J.Annaýewi oňat guramaçylyk ukyplary bolan, ak ýürekli we sowatly hünärmen, dalaşgärlige mynasyp adam hökmünde häsiýetlendirdi.
Özüniň saýlawlaryň öňüsyrasyndaky maksatnamasyny beýan edip, D.Annaýew eger-de özüniň ýokary döwlet wezipesine saýlanan ýagdaýynda Türkmenistanyň beýleki döwletler bilen özara bähbitli gatnaşyklary giňeltmegine aýratyn üns beriljekdigini belläp geçdi. Oba hojalygynda ekinleriň hasyllylygyny ýokarlandyrmak, suw hem-de ýer serişdelerini rejeli peýdalanmak, telekeçiligi we ilatyň zerur önümlere bolan islegini öz önümçiligimiziň hasabyna kanagatlandyrmaga, ýurdumyzyň azyk garaşsyzlygyny pugtalandyrmaga ýardam etmäge niýetlenen beýleki ulgamlaýyn çäreleri goldamak ýaly ugurlara aýratyn üns berler.
Nebitgaz pudagynda täze geljegi uly känleri özleşdirmek üçin ep-esli maýa goýumlary zerur bolup durýar. Energiýa serişdelerini eksport etmek hem özüniň aýratyn ähmiýetini saklar. Derwaýys meseleleriň hatarynda dokma senagatynyň önümçilik kuwwatyny ýokarlandyrmak, ulag we aragatnaşygy, bilim, saglygy goraýyş, sport we syýahatçylyk ulgamlaryny ösdürmek bar.
Duşuşygyň barşynda dalaşgär saýlawçylaryň sowallaryna jogap berdi. Olar Balkan welaýatyny, nebit-himiýa senagatyny we milli ykdysadyýetiň beýleki pudaklaryny mundan beýläk hem ösdürmegiň anyk meýilnamalary bilen gyzyklandylar.
Kaydol: Kayıt Yorumları (Atom)


text:
Kofeniň adamyň saglygyna nähili täsiri bar?
Her gün 3 stakan kofe içmegiň has uzak ýaşamaga sebäp boljakdygy mälim edildi
Ýewropanyň 10 ýurdynda takmynan 500 müň adamyň gatnaşmagynda geçirilen sowalnamanyň netijeleri “Annals of Internal Medicine” žurnalynda çap edildi.
Imperial College of London uniwersitediniň Rak keseli ylmy-derňew toparynyň agzalary köp kofe içýän adamlaryň ölüm riskiniň beýleki içmeýän adamlara garanyňda azdygyny, esasan hem infarkt we aşgazan keselleriniň has az gabat gelinýändigini habar berdiler.
Käbir hünärmenler bolsa ömri uzadýanyň diňe kofedigini aýtmagyň mümkin däldigini, kofe içen adamlaryň sagdyn ýaşaýyşa eýe bolmaklarynyň hem möhümdigini belleýärler.
Kembridž uniwersitedinden Prof. Dr. Dewid Spiegelhalter ölüm derejesi bilen kofeniň gönüden-göni arabaglanşykly bolýandygy pikir edilse her gün artykmaç 1 stakan kofe içmegiň bir erkegiň ömrüni takmynan 3 aý, bir zenanyň bolsa ömrüni 1 aý uzadyp biljekdigini belleýär.
Beýleki tarapdan bolsa ylmy-derňew işgärler köp kofe içmegiň zenanlaryň ýumurtgalyklarynda rak keseliniň döremegine sebäp bolup bilýändigini nygtaýarlar.
Britaniýanyň Milli Saglygy goraýyş hyzmaty hamyla zenanlaryň her gün 200 mg löp kofe içmeli däldigini duýdurýar.


text:
Şwed akademiýasy 2018-nji ýylyň Nobeliň edebiýat boýunça baýragyny emele gelen käbir ýagdaýlar sebäpli, indiki ýyl gowşurmak baradaky karara geldi. Bu barada Akademiýanyň resmi saýtynda mälim edilýär. 2019-njy ýylda birbada iki laureaty sylaglamak meýilleşdirilýär. Nobel geňeşi Şwed akademiýasynyň bu kararyny makullady.
Bu karar beýleki ugurlar boýunça gowşuryljak baýraklara hiç hili täsirini ýetirmez. Baýragyň taryhyna nazar aýlanyňda, ýedi gezek şunuň ýaly ýagdaý ýüze çykyp, 1914, 1918, 1935 hem-de 1940-njy ýyldan 1943-nji ýyla çenli aralykda hiç ýazyja baýrak gowşurylmaýar. Nobeliň edebiýat boýunça baýragyny 2017-nji ýylda gelip çykyşy boýunça ýapon bolan iňlis ýazyjysy Kadzuo Isiguro alypdy.
Edebiýat baýragy indiki ýyl gowşurylar
Şwed akademiýasy 2018-nji ýylyň Nobeliň edebiýat boýunça baýragyny emele gelen käbir ýagdaýlar sebäpli, indiki ýyl gowşurmak baradaky karara geldi. Bu barada Akademiýanyň resmi saýtynda mälim edilýär. 2019-njy ýylda birbada iki laureaty sylaglamak meýilleşdirilýär. Nobel geňeşi Şwed akademiýasynyň bu kararyny makullady.


text:
Türkmenistanyň Garaşsyzlygynyň 26 ýyllyk baýramçylygynda TSTB-niň agzalary Ahal welaýatynda “Nowruz ýaýlasynyň ak öýi” desgasyny ulanyşa berdi.
Türkmenistanyň Garaşsyzlygynyň 26 ýyllyk baýramçylygynda TSTB-niň agzalary Ahal welaýatynda “Nowruz ýaýlasynyň ak öýi” desgasyny ulanyşa berdi. Ak türkmen öýi görnüşinde ýerine ýetirilen şu özboluşly binanyň gümmeziniň astynda geçirilen ilkinji çäre – Ýaşulylaryň maslahaty boldy, oňa Türkmenistanyň Senagatçylar we telekeçiler birleşmesiniň şeýle hem Senagatçylar we telekeçiler partiýasynyň agzalary gatnaşdy.